title: The Cinema Snob

text: The Cinema Snob on Brad Jonesin ohjaama, editoima ja käsikirjoittama nettikomediasarja. Jones esittää myös sarjan päähenkilöä, Cinema Snobia. Sarjan esittäminen alkoi vuonna 2007 YouTube -videopalvelussa, mutta Jones joutui siirtämään sarjan tekijänoikeussyistä sen omalle nettisivulle, TheCinemaSnob.comiin vuonna 2009. Sarja liittyi Channel Awesomeen tammikuussa 2010.


title: The Cinema Snob

text: Sarja seuraa Cinema Snobia, joka arvostelee hämäriä eksploitaatioelokuvia ja pornografiaa 1960-luvun lopulta 1990-luvun alulle. Vuodesta 2013 lähtien Snob on alkanut arvostella myös laajemmin levinneitä elokuvia, kuten "Perjantai 13. päivä", "Halloween", "Painajainen Elm Streetillä" ja "Äiti kulta".


title: The Cinema Snob

text: Brad Jones innostui tekemään Cinema Snobia katsottuaan Roger Ebertin arvostelun elokuvasta "Friday the 13th: The Final Chapter". "Se arvostelu oli minusta hauska", Jones sanoi, "ja se sai minut ajattelemaan, miten outoa on nähdä elokuvasnobi arvostelemassa kauhu- tai eksploitaatioelokuvia."


title: The Cinema Snob

text: Sarja on saanut suuren kulttimaineen, ja vastaanotto on ollut myönteinen. Sarjasta tehtiin vuonna 2012 elokuvasovitus, "The Cinema Snob Movie", jonka ohjasi Ryan Mitchelle.


title: WHIPS

text: WHIPS (Whiplash Protection System) on Volvon kehittämä henkilöautojen peräänajosuojausjärjestelmä, joka esiteltiin ensimmäistä kertaa vuonna 1998 Volvo S80:ssä. Vuodesta 2000 lähtien järjestelmä on ollut jokaisen Volvo-auton vakiovaruste.


title: WHIPS

text: Saab oli jo aiemmin ottanut merkittävän askeleen autojen peräänajosuojauksessa otettuaan ensimmäisenä autonvalmistajana käyttöön etuistuinten aktiiviset pääntuet (SAHR, Saab Active Head Restraint) automalleissaan vuonna 1996. Volvo päätti kehittää järjestelmää entistä paremmaksi.


title: WHIPS

text: WHIPS-järjestelmällä varustettujen autojen istuinten selkänojissa on törmäysenergiaa absorboiva metallirakenne. Samalla selkänoja antaa peräänajossa myöten, vähentäen niskaan ja selkärankaan kohdistuvaa rasitusta. Pääntuki liikkuu ylös- ja eteenpäin estäen niskaa retkahtamasta.


title: WHIPS

text: Volvon liikenneonnettomuustutkintaryhmän mukaan WHIPS vähentää peräänajoissa syntyviä niskan retkahdusvammoja jopa 54 prosentilla.


title: RN Airone

text: RN Airone () oli Italian kuninkaallisen laivaston toisessa maailmansodassa palvellut Spica-luokan torpedovene.


title: RN Airone

text: Alus tilattiin Genovasta Ansaldon telakalta. Sen köli laskettiin 29. lokakuuta 1936 ja alus laskettiin vesille 23. tammikuuta 1938. Alus liitettiin laivastoon vielä samana vuonna 10. toukokuuta.


title: RN Airone

text: Alus upposi 12. lokakuuta 1940 Cape Passeron taistelussa.


title: RN Ariel

text: RN Ariel () oli Italian kuninkaallisen laivaston toisessa maailmansodassa palvellut Spica-luokan torpedovene.


title: RN Ariel

text: Alus tilattiin Genovasta Ansaldon telakalta. Sen köli laskettiin 29. lokakuuta 1936 ja alus laskettiin vesille 14. maaliskuuta 1938. Alus liitettiin laivastoon vielä samana vuonna 1. heinäkuuta.


title: RN Ariel


title: RN Alcione

text: RN Alcione () oli Italian kuninkaallisen laivaston toisessa maailmansodassa palvellut Spica-luokan torpedovene.


title: RN Alcione

text: Alus tilattiin Genovasta Ansaldon telakalta. Sen köli laskettiin 29. lokakuuta 1936 ja alus laskettiin vesille 23. joulukuuta 1937. Alus liitettiin laivastoon 10. toukokuuta 1938.


title: RN Alcione

text: Alus upposi Britannian kuninkaallisen laivaston sukellusveneen "HMS Truantin" torpedoimana 11. joulukuuta 1941.


title: Rally Costa Smeralda

text:
Rally Costa Smeralda on Italiassa, Sardinian saarella ajettava rallikilpailu. Kilpailun historia ulottuu vuoteen 1978 ja se oli keskeinen osa Rallin EM-sarjaa aina vuoteen 1994 asti. Kolmen vuoden tauon jälkeen ralli palasi kalenteriin vuonna 1998 Italian kansallisen mestaruussarjan osakilpailuna.
Suomalaisista rallin ovat voittaneet Harri Rovanperä kerran, Juha Kankkunen, Henri Toivonen ja Markku Alén kukin kahdesti.


title: Y-kromosomi-Aatami

text: Y-kromosomi-Aatami on nimitys sille miehelle, joka on kaikkien nykyään elävien miesten viimeinen yhteinen esi-isä katkeamattomassa isälinjassa. Jokainen mies perii Y-kromosominsa isältään. Kun mennään ajassa taaksepäin, erilaisten Y-kromosomien määrä vähenee, sillä kaikilla miehillä ei ole ollut poikaa. Lopulta on olemassa yksi ainoa mies, jonka Y-kromosomista kaikkien nykymiesten Y-kromosomit ovat periytyneet. Samaan aikaan hänen kanssaan eli monia muitakin miehiä, mutta heidän Y-kromosominsa eivät ole selvinneet nykyaikaan saakka.


title: Y-kromosomi-Aatami

text: Y-kromosomi-Aatamin elinhetkestä on esitetty vaihtelevia arvioita eri tutkimuksissa ja eri aikoina. Geneetikko Eran Elhaikin vuonna 2014 julkaiseman tutkimuksen mukaan hän eli hiukan yli 200 000 vuotta sitten. Vuonna 2013 "Science"-lehdessä julkaistun yhdysvaltalaistutkimuksen mukaan hän olisi elänyt noin 135 000 vuotta sitten. Tutkimus perustui 69:n eri puolilla maailmaa elävän nykymiehen Y-kromosomiin sekä mutaatioiden nopeuden arvioihin ja tietoon kansojen muuttoliikkeistä. Samana vuonna "American Journal of Human Genetics" -lehdessä julkaistun, eri tutkimuskohteilla tehdyn tutkimuksen mukaan hän olisi elänyt jo 237–581 000 vuotta sitten eli ennen nykyihmisen eriytymisen aikaa. Eräässä varhaisemmassa tutkimuksessa Aatamin elinhetki oli asetettu vain 50–60 000 vuoden taakse.


title: Lupasalmi

text: Lupasalmi (myös "Lubasalmi"; ) on entinen kylä Karjalan tasavallan Mujejärven piirin Lentieran kunnassa. Se sijaitsi Lupajärven (ven. "Lubojarvi") pohjoispäädyssä olevan salmen rannalla 50 kilometriä Lentierasta linnuntietä kaakkoon.


title: Lupasalmi

text: Sellin pogostaan kuulunut Vonkerin volosti Lupasalmessa mainitaan vuoden 1597 verokirjassa. Tuolloin siellä oli 27 taloa. Vuonna 1707 Lupasalmen kylässä oli 13 taloa, joista kahdeksan oli autiona. 1900-luvun alussa Lupasalmi kuului Porajärven volostin Klyyssinvaaran kyläkuntaan. Vuonna 1905 kylässä oli 21 taloa, 115 asukasta ja koulu.


title: Lupasalmi

text: 1920-luvulla perustettiin Petrovskin piiriin kuulunut Lupasalmen kyläneuvosto, johon kuuluivat myös Puzamalahden (ven. "Puzamaguba"), Puzanvaaran ("Puzamovaara"), Saaren ("Ostrov"), Soimivaaran ("Soimigora") ja Suoverkan ("Šaverki") kylät. Vuonna 1933 kyläneuvostossa oli 587 asukasta, joista 572 oli karjalaisia, 8 venäläisiä ja 7 suomalaisia. Lupasalmen kyläneuvosto liitettiin vuonna 1958 Suojärven piirin Klyyssinvaaran kyläneuvostoon.


title: Lupasalmi

text: Nykyään Lupasalmessa ei ole rakennuksia. Lähistöllä entisen Saaren kylän paikalla sijaitsee kalastus- ja metsästysmaja Karelskaja zaimka.


title: Peugeot 108

text: Peugeot 108 on Peugeot’n vuodesta 2014 lähtien valmistama A-segmentin automalli, joka korvasi Peugeot 107:n. Se on kehitetty edeltäjänsä tavoin PSA-konsernin ja Toyotan välisessä yhteistyössä. Autoa valmistetetaan yhdessä sisarmalliensa Citroën C1:n ja Toyota Aygon kanssa Tšekin Kolínissa PSA-konsernin ja Toyotan puoliksi omistamalla tehtaalla.


title: Peugeot 108

text: Vuoden 2014 Euro NCAP -kolaritestistä 108 sai tulokseksi neljä tähteä viidestä.


title: Peugeot 108

text: 108 esiteltiin Geneven autonäyttelyssä keväällä 2014. Moottoreina ovat kolmisylinteriset 1,0- (69 hv) ja 1,2-litraiset (82 hv) bensiinimoottorit, joista pienempi on Toyotan ja suurempi PSA-konsernin kehittämä.


title: Tia Hälinen

text: Tia Hälinen (s. 18. helmikuuta 1994) on suomalainen jalkapalloilija, joka edustaa tšekkiläistä Sparta Prahaa. Vuosina 2011 ja 2012 hän voitti Suomen-mestaruuden PK-35 Vantaan joukkueessa. Hän on myös edustanut muun muassa Kokkola F10:tä, FC Honkaa, HJK:ta sekä espanjalaista Santa Teresa CD:tä.


title: Tia Hälinen

text: Hälinen edusti Suomea alle 19-vuotiaiden EM-kilpailuissa 2013 ja alle 20-vuotiaiden MM-kilpailuissa 2014. Naisten maajoukkueessa hän pelasi ensimmäisen kerran toukokuussa 2015. Maaliskuussa 2016 hän pelasi kaksi maaottelua Kypros Cupissa. Huhtikuun 2018 loppuun mennessä hän on pelannut yhteensä yhdeksän maaottelua.


title: Edgars Cgojevs

text: Edgars Cgojevs (aiemmin Edgars Kļaviņš; s. 10. maaliskuuta 1993 Talsi, Latvia) on latvialainen jääkiekkoilija, joka pelaa Puolan Polska Liga Hokejowan TMH Polonia Bytomissa.


title: Edgars Cgojevs

text: Cgojevs aloitti jääkiekkoilun kotikaupungissaan Talsissa, mutta hän siirtyi jo 15-vuotiaana Ruotsiin ja SDE HF:n J18-junioreihin kaudeksi 2008–2009. Kesken kauden 2009–2010 Cgojevs siirtyi sieltä Lidingö Vikingsiin, jonka J18-junioreissa hän oli J18 Division 1:n nousukarsintasarjan paras pistemies ja syöttäjä tehoilla 11+17=28. Joukkue nousi kauden päätteeksi J18 Elitiin. Cgojevs pelasi samalla kaudella Lidingössä myös kolme ensimmäistä miesten peliään Ruotsin II-divisioonassa. Kaudella 2010–2011 hän voitti joukkueen J18-junioreiden sisäisen maalipörssin ja jakoi sisäisen pistepörssin voiton Oscar Alfredsson Jakobssonin kanssa. He jakoivat koko J18 Elitin pistepörssin toisen sijan edellään vain joukkuetoveri Jacob Lager. Cgojevs sijoittui myös maalipörssissä toiseksi edellään vain MODO Hockeyn Jesper Persson. Noin puolet kaudestaan hän pelasi Lidingön miesten joukkueessa.


title: Edgars Cgojevs

text: Kaudeksi 2011–2012 Cgojevs siirtyi AIK IF:n J20-junioreihin. Kaudella 2012–2013 hän debytoi seuran Elitserien-joukkueessa, jossa Cgojevs teki 30 runkosarjaottelussa tehot 1+4=5. Huhtikuussa 2013 hän teki AIK:n kanssa vuoden mittaisen jatkosopimuksen. Kaudella 2013–2014 Cgojevs pelasi joukkueessa kuusi SHL-ottelua. Hän pelasi suurimman osan kaudestaan lainalla HockeyAllsvenskanissa seuroinaan Timrå IK ja IF Troja-Ljungby, joista jälkimmäisessä Cgojevs pelasi kauden loppuun. Cgojevs pelasi kauden aikana lainalla myös vielä sarjatasoa alempana Hockeyettan-joukkue Vallentuna BK:ssa.


title: Edgars Cgojevs

text: Cgojevs siirtyi kaudeksi 2014–2015 Hockeyettan-joukkue Kallinge/Ronneby IF:ään, jonka hän kuitenkin jätti marraskuussa 2014, kun Cgojevsin perhe ei viihtynyt Kallingen ympäristössä. Hän siirtyi tammikuussa 2015 loppukaudeksi Kazakstanin mestaruussarjan Beibarys Atıraw'n joukkueeseen. Kaudeksi 2015–2016 Cgojevs siirtyi vuoden mittaisella ja try-outin sisältäneellä sopimuksella Mestiksen nousijajoukkue Kokkolan Hermekseen. Hän jätti joukkueen kuitenkin jo harjoituskaudella elokuussa 2015, kun Hermeksen urheilujohtaja Pasi Tuukkanen kertoi Cgojevsin tilannenopeuden ja kovuuden olleen riittämättömiä Mestis-tasolle. Noin viikkoa myöhemmin hän teki sopimuksen Puolan Polska Liga Hokejowassa pelaavan TMH Polonia Bytomin kanssa.


title: Edgars Cgojevs

text: Cgojevs pelasi alle 20-vuotiaiden MM-kilpailuissa vuonna 2012 sekä alle 18-vuotiaiden MM-kilpailuissa vuonna 2010 ja I-divisioonan MM-kilpailuissa vuonna 2011. Hän voitti viimeisimpänä mainitusta turnauksesta A-lohkon kultaa ja jakoi lohkon syöttöpörssin voiton kolmen muun pelaajan kanssa.


title: Edgars Cgojevs

text: Latvian A-maajoukkueessa Cgojevs on pelannut kaksi ottelua. Hän teki A-maajoukkuedebyyttinsä 10. huhtikuuta 2014 Jyväskylässä Suomea vastaan.


title: Nissan Almera Tino

text: Nissan Almera Tino (Japanissa vain Nissan Tino) on Nissanin vuosina 2000–2006 valmistama tila-automalli, joka perustuu toisen sukupolven Almeraan alustaltaan ja tekniikaltaan. Autoa valmistettiin Espanjan Barcelonassa.


title: Nissan Almera Tino

text: Vuoden 2001 Euro NCAP -kolaritestistä Almera Tino sai tulokseksi neljä tähteä viidestä ja sijoittui luokkansa parhaimmaksi.


title: Nissan Almera Tino

text: Tinon akseliväli (2 535 mm) oli sama kuin Almerassa, joka oli tila-autolle melko lyhyt. Ulkonäössä on samanlaisia piirteitä kuin Almerassa, mutta sisällä kojelauta on täysin omanlaisensa. Takana on kolme muunneltavissa olevaa erillisistuinta. Ainoa moottorivaihtoehto Suomessa oli aluksi 1,8-litrainen bensiinimoottori, mutta kesällä 2003 mallistoa täydensi myös 2,2-litrainen yhteispaineruiskutteinen dieselmoottori. Vaihteistona oli viisivaihteinen manuaali, mutta 1,8-litraisen yhteyteen sai halutessaan myös neliportaisen automaatin. Diesel oli varustettu kuusivaihteisella manuaalilla.


title: Nissan Almera Tino

text: Alkuvaiheessa Tinosta oli vain yksi varustetaso, Comfort, johon kuului neljä turvatyynyä, aktiiviset pääntuet, ABS-jarrut hätäjarruassistentilla, sähköikkunat edessä, lämmitettävät sähköpeilit ja etuistuimet, manuaali-ilmastointi, kauko-ohjattu keskuslukitus ja ulkolämpömittari.


title: Nissan Almera Tino

text: Kesällä 2002 saataville tuli Sensation, jossa oli lisäksi CD-soitin ja kevytmetallivanteet.


title: Nissan Almera Tino

text: Vuonna 2003 Tino koki uudistuksia. Uudessa kojelaudassa oli värinäyttö, josta ohjattiin ajotietokonetta ja ilmastointia. Mittaristo, ohjauspyörä ja verhoilukankaat olivat täysin uudet. Suurin ulkoinen muutos oli kirkaslasiset ajovalojen vilkut. Perusmalliksi tuli Visia, jossa oli aiemman Comfortin lisäksi automaatti-ilmastointi ja ajotietokone. Seuraava malli oli Acenta, johon kuului lisäksi kevytmetallivanteet, kromatut ovenkahvat, pöytätasot etuistuinten selkänojissa ja sähköikkunat takana. Suomeen ei tuotu parhaiten varusteltua Tekna-mallia.


title: Nissan Almera Tino

text: Keväällä 2004 tuli saataville uusi Cool-varustetaso. Varusteina oli kromattu pakoputken pää, metalliväri ja kevytmetallivanteet.


title: Nissan Almera Tino

text: Vuoden 2005 keväänä Visian korvasi XL Edition ja Acentan XL Edition+. Almera Tinon valmistus päättyi marraskuussa 2006.


title: Jäinen meri (veistos)

text: Jäinen meri on Raimo Utriaisen pronssiveistos Turun Borenpuistossa Linnankadun ja Aurajoen välissä, Koulukadun kulmassa ja Myllysillan pielessä. Vuonna 1961 paljastetun veistoksen pystytti Turun kaupunki Turun talvimerenkulun muistomerkiksi. Veistoksen jalustaan on kaiverrettu nimi August Uppman. Hän oli merikapteeni, joka perusti Höyrylaivaosakeyhtiö Boren. Yhtiön mukaan on nimetty myös Borenpuisto, jossa veistos sijaitsee, sekä lähellä Koulukadun toisella puolella oleva Boren talo (Linnankatu 36).


title: Jäinen meri (veistos)

text: Patsaan jalustaan on yhdelle sivulle kaiverrettu myös päivämäärä "27.1.1898" ja teksti "S/S BORE". Ångfartygs AB Bore -varustamon matkustajahöyrylaiva S/S Bore saapui muistomerkin kohdalle Aurajokeen 27. tammikuuta 1898. Laiva oli luovutettu tilaajalle 22. tammikuuta 1898 ja se lähti ensimmäiselle matkalleen kohti Maarianhaminaa ja Tukholmaa 29. tammikuuta 1898 ja aloitti turkulaisen talvimerenkulun.


title: Jäinen meri (veistos)

text: Veistos jalustoineen on korkeudeltaan 4,5 metriä.


title: Hollywood Pictures

text: Hollywood Pictures oli amerikkalainen yhtiö, joka toimi vuosina 1989-2007. Se kuului The Walt Disney Companylle.


title: Forselvin kalliopiirrokset

text: Forselvin kalliopiirrokset sijaitsevat Narvikissa Nordlandissa Norjassa. Piirrosalue on tehty silokallioon, joka on Skjomenvuonon länsirannalla. Kalliopiirrokset, joita on vähintään 100 kuviota , ovat pääasiassa metsästäjä-kalastajien piirtämiä eläinkuvioita. Kuvakentät ajoitetaan siten, että piirroksien tekeminen loppui noin 4600 eaa. ja alkoi noin 2000 vuotta aiemmin. Ne sijoittuvat aikakauteen, joka alkoi Norjan kivikauden keskivaiheilla ja päättyi sen loppuvaiheeseen.


title: Forselvin kalliopiirrokset

text: Kuvakentät löysi paikallinen viljelijä A. Forselv vuonna 1929 ja ensimmäisenä ne dokumentoi Gutrom Gjessing ja hän julkaisi ne vuonna 1932. Vuonna 1971 ryhmä opiskelijoita ja heidän ohjaajansa Jens Storm Munch ja Gerd Stamsø Munch tutkivat kuvakenttää ja huomasivat sen itäpuolella vielä lisää kuvioita. Nämä julkaistiin vuonna 1981, mutta niitä ei ole korostettu maalaamalla uriin punaväriä. Samassa yhteydessä löytyi isolta hirveltä suuret ja selvästi erottuvat sarvet. Kauempaa näistä löytyi vielä suuri peura.


title: Forselvin kalliopiirrokset

text: Piirroskenttiä on vuosituhannen vaihteessa koservoitu ja esimerkiksi jäkälää on poistettu peittämällä kallion pinta. Vuonna 2005 Jan Mangne Gjerde dokumentoi piirrokset ja tuolloin löytyi uusia piirroksia Myös arkeologisilla kaivauksilla tehtiin piirroslöytö.


title: Forselvin kalliopiirrokset

text: Norjassa vallitsee melko suuri yksimielisyys sille, että kivikaudella kalliopiirrokset tehtiin rantakallioihin. Sen vuoksi piirrokset ajoitetaan jääkauden maankohoamisen avulla. Forselvin piirroksien alin kuvio olisi tämän mukaan piirretty kun muinainen merenpinta sijaitsi sitä mahdollistavalla korkeudella, joka on nykyään 32 metriä merenpinnan yläpuolella (kirjallisuuden vanha arvo 29 metriä on virheellinen ). Uusi korkeus ajoitetaan Forselvin tapauksessa 5800 BP, mikä antaa ajoitukseksi 4710−4610 eaa. . Alin kuvio on siten hieman vanhempi. Ylemmät kuviot on piirretty aikaisemmin varhaisen kivikauden loppupuolella ja kuvioita on lisätty pitkän ajan saatossa (pari tuhatta vuotta ) niin, että piirroskenttien koko kasvoi varsin suureksi.


title: Forselvin kalliopiirrokset

text: Ajoitusta tukee myös piirrosten aihevalikoima, joka on eläinvoittoista ja sisältää vain muutaman ihmisen. Myös veneiden muotoilu, kalastustapahtuman kuvailu ja geometriset kuviot vakuuttavat useat tutkijat sen sijoittumisesta myöhäiseen kivikauteen ennen pronssikautta.


title: Forselvin kalliopiirrokset

text: Piirrosalue koostuu pääkentästä ja toisesta kuvakentästä, joka on löytynyt myöhemmin. Piirrokset sijaitsevat pitkän ja kapean luoteis-kaakko-suuntaisen ja lounaaseen aukeavan silokallion päällä. Paikan lähellä virtaa pieni Kulåkerelva. Kuvakentät sijaitsevat silokallion paljastumien päällä niin, että kun katsoo kuvioita näkee samalla edessään läheisen vuonnon selän. Kallio on osittain jäkälän ja sammaleen peittämää. Gjessingin tutkiessa piirrosaluetta, turpeet ja muut roskat poistettiin kalliolta. Nykyään luontaiset peitteet on jätetty paikalleen, jotta piirrokset olisivat suojassa sään ja saasteiden vaikutuksilta. Siksi vain osa piirroksista on näkyvillä. Osa kuvioista ovat niin heikkoja, että ne erottuvat vain mustan muovin ja taskulampun avulla. Kuvioita tarkastellaan mustan muovin alla seisten samalla kun kallion pintaa valaistaan taskulampulla sivusuunnasta. Toinen kuvakenttä sijaitsee silokallion paljastuneen osa itäosassa ja se löytyi vuonna 1981. Dokumentaatiota on täydennettu uusilla kuvioilla 2000-luvulla.


title: Forselvin kalliopiirrokset

text: Kun piirrokset hakattiin kallioon, on länsipuolella ylhäällä vuorilla oleva Frostisenin jäätikkö ollut nykyistä suurempi ja sen reuna on sijainnut piirroskentän lähellä. Merenpinta oli yli 30 metriä korkeammalla kuin nykyään. Vuonnon länsirannalla on ollut vaikea liikkua, sillä nykyäänkin kalliot putoavat jyrkästi suoraan mereen. Helpoin tapa saavuttaa Forselvin piirroskenttä oli käyttämällä venettä. Piirroskentässä on runsaasti kuvioita, mikä johtuu Jan Magne Gjerden mukaan rannan jyrkkyydestä. Kuvia tehtiin rannan läheisyyteen, ja vaikka maankohoaminen nosti rantaa merestä, ei ranta siirtynyt kauemmaksi piirroskentästä. Hän huomauttaa, että myös piirrosten tyyli ja sisältö on erilaista eri koreudella, mikä voidaan selittää pitkän ajallisen keston avulla. Tätä ajatusta tukevat myös veneet, jollaisia on kuvattu muillakin vanhoilla piirroskentillä.


title: Forselvin kalliopiirrokset

text: Kalliopiirrokset on piirretty hakkaamalla silokallion pinta rikki. Useimmat kuviot esittävät eläimiä. Peuraeläimiksi kutsutaan tässä peuraa, hirveä tai saksanhirveä muistuttavaa eläintä, jonka tunnusomaiset lajituntomerkit puuttuvat. Useimmat peuraeläimet voidaan tarkenttaa olevan joko tunturipeuroja tai saksanhirviä sarviensa perusteella. Jotkut kuviot on tunnistettu suoraan hirviksi. Mukana on myös kaloja ja valaita, joiden arvellaan olevan kampeloita ja pyöriäisiä. Muita tunnistettavia kuvioita ovat karhut, sudet tai koirat, ihmishahmot ja veneet. Pääkentän länsiosassa on joukko geometrisiä kuvioita, joiden merkitys on auki.


title: Forselvin kalliopiirrokset

text: Yksi erillään sijaitseva piirros on löytynyt 6,5 metriä luoteeseen ja se on nykyään sammaleen ja turpeen peittämänä. Gjessing havaitsi siinä osittain piirretyn eläimen, joka erottui heikosti.


title: Forselvin kalliopiirrokset

text: Pääkentän huomattavimmat eläimet ovat 10 peuraa, jotka on piirretty kuin suureksi laumaksi ja joka kulkee oikealle. Peurat ovat kooltaan 0,54−1,86 metriä ja useimmilla on päässään sarvet. Muut kuviot on piirretty näiden väliin pienempinä tai osittain peurojen päällekin. Oikealla on vene, joka on 1,12 metriä pitkä. Veneessä näyttäisi olevan ihminen tai esimerkiksi purje. Veneen oikealla puolella on piirroskentän toiseksi suurin peura. Sen edessä on pyöriäiseltä vaikuttava valas ja noin kymmenen geometristä kuviota. Geometriset kuviot on piirretty eri tyylillä kuin eläimet. Näiden oikealla puolella on epämääräisiä viivoja, joista ei hahmotu mitään tunnistettavaa kuvioita. Aivan niiden alapuolella on peura ja karhu piirrettynä toistensa sisään.


title: Forselvin kalliopiirrokset

text: Aivan keskikohdan vasemmalla puolella on 1,80 metriä pitkä sarvekas peura. Peuran takaosaan on piirretty 0,64 metriä pitkä kalaksi tulkittu kuvio. Peuran etu- ja alapuolelle on piirretty pienemmät peuraeläimet, joista alempi erottuu vain osittain. Sarvien yläpuolella on kolme soikion muotoista kuviota, joiden merkitys ei ole selvinnyt. Seuraava kuvio on piirretty tämän peuran ja seuraavan ison hirven väliin ja se esittää vasaa tai pientä sarvetonta hirveä. Se on pääryhmän keskimmäinen kuvio. Suurempi hirvi on kruunusarvellinen ja sen yläpuolelle on piirretty puolimetrinen peuraeläin. Uusia löydettyjä kuvioita sijaitsee 2−3 metriä ylempänä. Ensin löytyy jalaton peura ja sen yläpuolelta kesken jäännyt peuraeläin. Myös näistä oikeallepäin sijaitsee ainakin kaksi peuraa, joista toinen on jäännyt kesken. Ne ovat löytyneet 2000-luvulla.


title: Forselvin kalliopiirrokset

text: Suuren peuran edessä ja turvan alapuolella on sekavalta vaikuttava pienten kuvioiden rykelmä. Rykelmästä on erottunut pieni vene, josta roikkuu alaspäin siimaa ja toisen siiman päässä oleva kala. Veneessä vaikuttaisi olevan kaksi henkilöä. Kalan vasemmalla puolella on vielä kaksi kalaa sekä lennokkaan näköinen mahdollinen ihmishahmo. Kalat lienevät kampeloita. Vene on samanmallinen kuin edellinen vene. Veneen oikealla puolella erottuu selvästi pieni peuraeläin.


title: Forselvin kalliopiirrokset

text: Oikeaan laitaan on piirretty suuri ja luonnollista kokoa oleva ihmishahmo. Sen pää on epäselvä, mutta muut osat erottuvat hyvin. Kädet ovat sivuille suorasi ojennettuja, mutta kädet puuttuvat. Hahmo seisoo jalat suorina lievässä haara-asennossa, mutta jalkaterät puuttuvat. Ihmisen päälle on piirretty pienempi eläin, joka tunnistetaan sudeksi tai jota on "kaulahihnan ja liekan" vuoksi nimitetty koiraksi. Koiran edessä sen oikealla puolella vaikuttaisi olevan toinenkin "koira, jolla on kaulapanta ja lieka". Tulkinta on erikoinen ja se on Norjan kalliopiirrosten joukossa uniikki. Koiran kohdalla on seuraavaksi kaksi peuraeläintä. Uudet 2000-luvulla löydetyt kuviot sijaitsevat ihmisen päällä. Ihmistä moninverroin suurempi peuraeläin on nyt onnistettu hahmottamaan viivojen sekamelskasta. Se ei hahmotu kuvakentällä seiseten, koska sen koko on niin suuri ja epätarkka. Myös yksi puolittain dokumentoitu peura on saanut 2000-luvulla takaosansa "takaisin".


title: Forselvin kalliopiirrokset

text: Gjessing dokumentoi pääkentän ulkopuolelta kaksi kuviota, jotka sijaitsevat pääkentän kaakkoispuolella silokallion omalla alueellaan, mutta alempana kuin kaikki muut kuviot. Toinen esittää peuraeläintä, joka on piirretty vain puoliksi. Oikeanpuoleinen eläin vaikuttaa sarvettomalta hirveltä tai peuralta.


title: Forselvin kalliopiirrokset

text: Itäinen piirroskenttä täydentyi usealla kuviolla vuonna 1981 ja 2000-luvulla niin, että kuvioita on kuvakentässä vähintään 25. Sen runsain tihentymä sijaitsee silokallion oikeassa päässä. Sen huomattavin kuvio esittää suurta peuraeläintä, joka vaikuttaa valokuvassa olevan yli 2 metriä pitkä. Sen ääriviivat seuraavat peuraeläimen luonnollisia muotoja heikosti eikä sitä voi pitää naturalisisena. Sen vieressä on pieni hirvi, joka katsoo taakseen. Osa hirven viivoista on piirretty hiomalla kallion pintaa ja osa hakkaamalla viivat kallioon. Suuri ihmiskuvio on hakattu näkyviin selvästi. Muita kuvioita ovat esimerkiksi käärme, soikeat kuviot, pienet peurat jakolme peuraa, joiden kaula on täytetty viivatihenymillä.


title: Forselvin kalliopiirrokset

text: Forselvin kalliopiirrosalueella 2000-luvulla tehtyjen kaivausten materiaalit sijoittuvat tyyppinsä perusteella varhaisen ja myöhäisen kivikauden taitteeseen.


title: Edmunds Augstkalns

text: Edmunds Augstkalns (s. 25. elokuuta 1994 Riika, Latvia) on latvialainen jääkiekkopuolustaja, joka pelaa Itävallan toiseksi korkeimmalla sarjatasolla Inter-National-Leaguen EC Kitzbühelissä.


title: Edmunds Augstkalns

text: Augstkalns on EVHS:n kasvatti. Hän siirtyi sittemmin SK Riikaan, jossa Augstkalns voitti Latvian B-juniorisarjan mestaruuden vuonna 2010. Hän debytoi seurassa miesten peleissä Latvian toiseksi korkeimmalla sarjatasolla kaudella 2010–2011. Kaudella 2011–2012 Augstkalns pelasi HK Juniors Riian paidassa MHL B:tä sekä Latvian pääsarjaa. Kolme seuraavaa kautta hän vietti pääasiassa MHL-joukkue HK Riiassa, jota Augstkalns edusti jokaisena syksynä myös Junior Club World Cupissa. Kaudella 2013–2014 hän oli joukkueen tehokkain puolustaja tehoilla 7+12=19. Augstkalns pelasi kauden aikana myös MHL:n tähdistöottelussa.


title: Edmunds Augstkalns

text: Kaudella 2014–2015 Augstkalns nousi HK Riian kapteeniksi ja hän oli tehoilla 3+14=17 joukkueen tehokkain puolustaja Ričards Kondrātsin kanssa. Kevään 2015 pudotuspeleissä Augstkalns oli HK Riian paras pistemies ja syöttäjä tehtyään kolmessa ottelussa yhtä monta syöttöpistettä. Hän debytoi samalla kaudella myös Dinamo Riian KHL-joukkueessa, jossa Augstkalns pelasi neljä runkosarjaottelua ilman tehopisteitä. Hän teki KHL-debyyttinsä 23. syyskuuta 2014 Atlantia vastaan.


title: Edmunds Augstkalns

text: Augstkalns siirtyi kaudeksi 2015–2016 try-outille Mestiksen nousijajoukkue Kokkolan Hermeksen riveihin, mutta hän ei saanut kuitenkaan jatkosopimusta ja aloitti kautensa kotimaassaan SK Riian riveissä. Augstkalns toimi joukkueen kapteenina, kunnes hän siirtyi lokakuussa 2016 loppukauden kattavalla sopimuksella Itävallan toiseksi korkeimmalle sarjatasolle Inter-National-Leaguen EC Kitzbüheliin. Augstkalns oli joukkueen tehokkain puolustaja tehoilla 4+15=19.


title: Edmunds Augstkalns

text: Augstkalns pelasi alle 20-vuotiaiden MM-kilpailuissa vuonna 2013 sekä IA-divisioonan MM-kilpailuissa vuonna 2012, jolloin hän toimi Latvian kapteenina ja johdatti joukkueen kultaan. Augstkalns oli neljällä syöttöpisteellään turnauksen tehokkain puolustaja kolmen muun pelaajan kanssa. Hän pelasi myös alle 18-vuotiaiden MM-kilpailuissa vuonna 2012, jolloin Augstkalns voitti Latvian sisäisen tehotilaston lukemalla +2.


title: Edmunds Augstkalns

text: Latvian A-maajoukkueessa Augstkalns on pelannut yhden ottelun. Hän teki A-maajoukkuedebyyttinsä 4. huhtikuuta 2015 Lidassa Valko-Venäjää vastaan.


title: Jonas Čepulis

text: Jonas Čepulis (, 11. elokuuta 1939 Joniškėlis – 28. toukokuuta 2015 Kaunas) oli urheilu-urallaan Neuvostoliittoa edustanut liettualainen nyrkkeilijä ja olympiamitalisti.


title: Jonas Čepulis

text: Yli 81 kilogramman painoluokassa kilpaillut Čepulis saavutti olympiahopeaa Méxicossa 1968. Hän hävisi loppuottelussa Yhdysvaltain George Foremanille teknisellä tyrmäyksellä.


title: Jonas Čepulis

text: Čepulis kuoli 75-vuotiaana Kaunasissa 28. toukokuuta 2015.


title: Mitchell Marner

text: Mitchell ”Mitch” Marner (s. 5. toukokuuta 1997) on kanadalainen jääkiekkoilija, joka pelaa laitahyökkääjänä NHL-joukkue Toronto Maple Leafsissa.


title: Mitchell Marner

text: Vaikka Marner oli saanut tarjouksen Michiganin yliopistolta, hän siirtyi London Knightsiin, joka varasi hänet ensimmäisellä kierroksella vuoden 2013 varaustilaisuudessa. Hän pelasi Knightsissa vahvan tulokaskauden: hän teki 59 pistettä 64 pelissä ja oli ehdokas Travis Konecnyn voittaman OHL:n vuoden tulokkaan palkinnon saajaksi.


title: Mitchell Marner

text: Kaudella 2014–2015 Marner oli liigan pistepörssin toinen Erie Ottersissa pelanneen Dylan Stromen jälkeen. Marner nimettiin OHL:n ensimmäiseen tähdistökentälliseen.


title: Mitchell Marner

text: Marner varattiin NHL:ään neljäntenä.


title: Mitchell Marner

text: Marner pelasi ensimmäisen ottelun NHL:ssä Maple Leafsin kokoonpanossa 12. lokakuuta 2016. Ensimmäisen maalinsa NHL:ssä hän teki toisessa pelissään Boston Bruinsia vastaan 16. lokakuuta 2016


title: Mitchell Marner

text: Marner pelasi ensimmäisen maajoukkuetason pelinsä Ivan Hlinkan muistoturnauksessa vuonna 2014. Kanadan joukkue voitti turnauksessa kultaa. Marner oli yhdessä Mathew Barzalin kanssa Kanadan joukkueen paras pistemies. Vuoden 2017 MM-kisoissa Marner oli hopealle sijoittuneen Kanadan toiseksi paras pisteentekijä tehoilla 4+8=12.


title: Joel Eriksson Ek

text: Joel Clas Eriksson Ek (s. 29. tammikuuta 1997 Karlstad, Ruotsi) on ruotsalainen jääkiekkoilija, joka pelaa SHL-joukkue Färjestad BK:ssa lainalla NHL-joukkue Minnesota Wildin organsiaatiossa. Wild varasi hänet ensimmäisellä kierroksella 20. pelaajana kesällä . Eriksson Ek on pelipaikaltaan keskushyökkääjä, mutta hän osaa pelata myös laidassa.


title: Joel Eriksson Ek

text: Eriksson Ek on Färjestad BK:n oma kasvatti. Hän toimi kaudella 2012–2013 seuran U16-junioreiden varakapteenina ja voitti koko U16 SM:n pistepörssin tehoilla 9+7=16 sekä tehotilaston lukemalla +13. Eriksson Ek jakoi samalla kaudella myös Färjestadin J18-junioreiden sisäisen tehotilaston voiton J18 Allsvenskanissa Oscar Niklassonin kanssa lukemalla +9. Kaudella 2013–2014 hän nousi joukkueen varakapteeniksi ja voitti sisäisen pistepörssin sekä J18 Elitissä että J18 Allsvenskanissa, joista kummassakin Eriksson Ek ylsi myös Färjestadin sisäisen maalipörssin voittoon. Hän pelasi osan kaudestaan myös seuran J20-junioreissa voittaen kauden päätteeksi J20 SuperElitin hopeaa.


title: Joel Eriksson Ek

text: Kaudella 2014–2015 Eriksson Ek nousi 17-vuotiaana Färjestadin J20-junioreiden kapteenistoon. Hän oli joukkueen paras maalintekijä ja kolmanneksi paras pistemies tehoilla 21+11=32. Eriksson Ek jakoi J20 SuperElitin maalipörssin kymmenennen sijan kolmen muun pelaajan kanssa. Kevään 2015 pudotuspeleissä hän voitti Färjestadin sisäisen pistepörssin ja jakoi sisäisen maalipörssin voiton Tobias Sjökvistin kanssa tehoilla 5+5=10. Eriksson Ek palkittiin kauden päätteeksi J18 Allsvenskanin parhaana hyökkääjänä. Hän debytoi myös Färjestadin SHL-joukkueessa, jossa Eriksson Ek teki 34 runkosarja- ja kolmessa playoff-ottelussa tehot 4+2=6. Hän pelasi kauden aikana myös yhden CHL-ottelun. Tammikuussa 2015 Eriksson Ek teki Färjestadin kanssa kolmivuotisen SHL-sopimuksen.


title: Joel Eriksson Ek

text: Minnesota Wild varasi Eriksson Ekin ensimmäisellä kierroksella 20. pelaajana . Hän oli varaustilaisuuden ensimmäisenä varattu ruotsalaispelaaja. Eriksson Ek teki jo saman kesän heinäkuussa kolmivuotisen tulokassopimuksen Wildin kanssa. Hän siirtyi kaudeksi 2015–2016 kuitenkin vielä lainalle Färjestadiin. Eriksson Ek teki runkosarjassa 15 tehopistettä. Sibir Novosibirsk varasi Eriksson Ekin 95. pelaajana .


title: Joel Eriksson Ek

text: Eriksson Ek aloitti kauden 2016–2017 AHL-joukkue Iowa Wildissa, jossa hän pelasi yhden ottelun, kunnes Eriksson Ek nostettiin Minnesota Wildin NHL-vahvuuteen. Hän pelasi ensimmäinen NHL-ottelunsa kauden viidennellä kierroksella 22. lokakuuta 2016 vieraissa New Jersey Devilsia vastaan. Eriksson Ek sai ottelussa jääaikaa 9.36 minuuttia. Hän teki ottelussa myös ensimmäisen NHL-maalinsa. Eriksson Ek teki neljässä ensimmäisessä NHL-ottelussaan tehot 2+3=5, mutta hän jäi tämän jälkeen viidessä seuraavassa ottelussa ilman tehopisteitä. Eriksson Ek palasi lopulta loppukaudeksi lainalle kotimaahansa ja Färjestadiin.


title: Joel Eriksson Ek

text: Eriksson Ek pelasi alle 20-vuotiaiden MM-kilpailuissa vuonna 2016. Hän pelasi myös alle 18-vuotiaiden MM-kilpailuissa vuonna 2015, jolloin Eriksson Ek oli Ruotsin paras maalintekijä ja jakoi sisäisen pistepörssin voiton Sebastian Olssonin kanssa tehoilla 5+1=6. Hänet valittiin Kanadaa vastaan pelatun puolivälieräottelun päätteeksi joukkueensa ottelun parhaaksi pelaajaksi. Eriksson Ek pelasi myös alle 18-vuotiaiden Ivan Hlinkan muistoturnauksessa vuonna 2014. Hän pelasi myös World U-17 Hockey Challengessa vuonna 2014. Yhteensä Eriksson Ek on pelannut 13 nuorten ja 33 poikien maaottelua.


title: Joel Eriksson Ek

text:
Eriksson Ek teki A-maajoukkuedebyyttinsä Euro Hockey Challengessa 7. huhtikuuta 2016 Oskarshamnissa Sveitsiä vastaan. Eriksson Ek avasi A-maajoukkuemaalitilinsä kolmannessa ottelussaan heti kahdella osumalla 16. huhtikuuta 2016 Rosenheimissa Saksaa vastaan. Eriksson Ekin ensimmäinen maali jäi Ruotsin 1–3-voittoon päättyneen ottelun ratkaisumaaliksi. Hän oli voittamassa maailmanmestaruutta MM-kisoissa 2017.
Eriksson Ekin pikkuveli Olle pelaa maalivahtina Färjestadin junioreissa. Veljesten isä Clas Eriksson on Färjestadin aiempi kapteeni ja nykyinen kuntovalmentaja.


title: Ivan Provorov

text: Ivan Provorov (s. 13. tammikuuta 1997) on venäläinen jääkiekkoilija, joka pelaa NHL-joukkue Philadelphia Flyersissa. Hänet varattiin ensimmäisellä kierroksella .


title: Ivan Provorov

text: Provorov pelasi USHL:ssä Cedar Rabids RoughRidersissa ennen kuin hänet varattiin Brandon Wheat Kingsiin 30. pelaajana vuoden 2014 varaustilaisuudessa. 14. elokuuta 2014 hän siirtyi Wheat Kingsiin. Vuonna 2016 hän voitti Brandonissa WHL:n mestaruuden.


title: Ivan Provorov

text: Hän aloitti Philadelphian kokoonpanossa kaudella . Provorov nousi jo ensimmäisellä kaudellaan Philadelphian eniten pelaavaksi puolustajaksi. Kauden päätteeksi hän voitti Barry Ashbee Trophyn, joka annetaan vuosittain Flyersin parhaalle puolustajalle.


title: Carmel Busuttil

text: Carmel Busuttil (s. 29. helmikuuta 1964 Rabat) on entinen maltalainen jalkapalloilija. Pelipaikaltaan hän oli keskikenttäpelaaja.


title: Carmel Busuttil

text: Busuttil edusti Maltan Valioliigassa Rabat Ajaxia ja Sliema Wanderersia. Rabat Ajaxissa hän pelasi 65 pääsarjaottelua, teki niissä 29 maalia ja voitti kaksi peräkkäistä mestaruutta (1984–1985, 1985–1986) sekä Maltan Cupin kaudella 1985–1986. Sliema Wanderersia Busuttil edusti 143 pääsarjaottelussa, teki niissä 64 maalia ja voitti mestaruuden kaudella 1995–1996 sekä Maltan Cupin kaudella 1999–2000. Maltan ulkopuolella Busuttil edusti italialaista Verbaniaa kaudella 1987–1988 ja Genkiä, jossa hän pelasi 137 Belgian pääsarjan ottelua tehden 34 maalia ja 29 ottelua toiseksi korkeimmalla sarjatasolla tehden 11 maalia.


title: Carmel Busuttil

text: Maltan maajoukkueessa Busuttil pelasi vuosina 1982–2001 yhteensä 111 A-maaottelua, joissa hän teki 23 maalia. Hän on Maltan maajoukkueen kaikkien aikojen tilastoissa pelatuissa otteluissa kolmantena ja maalien määrässä toisena (tilanne 27. marraskuuta 2014).


title: Carmel Busuttil

text: Rabat Ajax:


title: Carmel Busuttil

text: Sliema Wanderers:


title: Mathew Barzal

text: Mathew Barzal (s. 26. toukokuuta 1997) on kanadalainen jääkiekkoilija, joka pelaa NHL-joukkue New York Islandersissa. Islanders varasi hänet vuonna 2015 ensimmäisen kierroksen 16. vuorolla


title: Mathew Barzal

text: Tulokaskaudellaan Thunderbirdsissä Barzal teki 14 maalia ja 54 tehopistettä.


title: Mathew Barzal

text: Kesän New York Islanders varasi Barzalin koko tilaisuuden ensimmäisellä kierroksella. Pelattuaan kaksi ottelua NHL:ssä, Barzal lähetettiin Islandersin toimesta takaisin WHL-liigaan.


title: Mathew Barzal

text: NHL:ssa Barzal debytoi kaudella 2016–2017. Hän pelasi NHL:ssa kaksi ottelua ilman tehopisteitä.


title: Mathew Barzal

text: Barzal sai 5. marraskuuta 2017 Colorado Avalanchea vastaan pelatussa ottelussa viisi syöttöpistettä, mikä on New York Islandersin tulokkaiden yhden ottelun ennätys. Barzal teki NHL-uransa ensimmäisen kypärätempun eli kolme maalia yhdessä ottelussa 23. joulukuuta 2017 Winnipeg Jetsiä vastaan. Barzal voitti kaudella 2017–2018 tulokkaiden pistepörssin tehoilla 22+63.


title: Mathew Barzal

text: Barzal kuului Kanadan alle 18-vuotiaiden maajoukkueeseen, joka voitti pronssia vuoden 2014 maailmanmestaruuskilpailuissa. Hän edusti maataan myös seuraavana vuonna, jolloin hän jälleen voitti pronssia. Lisäksi hän pelasi Ivan Hlinkan muistoturnauksessa vuonna 2014.


title: Mathew Barzal

text: "Jatkoaika.comin" verkkolehden Lassi Seppä kuvailee Barzalia perinteiseksi keskushyökkääjäksi, joka kykenee pelisilmänsä avulla edistämään joukkueensa pelinrakentelua.


title: Toscanan saaristo

text: Toscanan saaristo on Ligurian meren ja Tyrrhenan meren välissä, Toscanan kaupungin edustalla sijaitseva saarten ketju. Tunnetuimmat saaret ovat Elba ja Montecristo, jotka yhdessä Gorgonan, Giglion, Capraian, Pianosan ja Giannutrin kanssa muodostavat Toscanan saariston kansallispuiston.


title: Toscanan saaristo

text: Seitsemän varsinaisen saaren lisäksi kansallispuistoon kuuluu joukko pienempiä saaria, mm. Scoglio d'Africa


title: Zach Werenski

text: Zachary "Zach" Werenski (s. 19. heinäkuuta 1997) on yhdysvaltalainen jääkiekkoilija, joka edustaa NHL-seura Columbus Blue Jacketsia.


title: Zach Werenski

text: Werenski harjoitteli ja pelasi kaudella 2013–2014 USA Hockey National Team Development Programissa. Hän sijoittui toiseksi joukkueessa tehtyään seitsemän maalia ja 24 syöttöpistettä 47 pelissä. Marraskuun ajan hän oli sivussa loukkaantumisen vuoksi.


title: Zach Werenski

text: Tulokaskaudellaan yliopistotasolla Werenski teki yhdeksän maalia ja 16 pistettä.


title: Zach Werenski

text: Werenski edusti Yhdysvaltain maajoukkuetta vuoden 2014 World U-17 Hockey Challengessa, jossa hän sai yhden syöttöpisteen kuudessa ottelussa ja voitti kisojen päätteeksi kultamitalin. Werenski edusti Yhdysvaltoja myös vuoden 2015 alle 20-vuotiaiden maailmanmestaruuskilpailuissa. Hän teki turnauksen viidessä pelissä yhden maalin ja sai yhden syöttöpisteen.


title: Presper Eckert

text: John Presper Eckert (Pres Eckert) (9. huhtikuuta 1919 – 3. kesäkuuta 1995) oli yhdysvaltalainen sähköinsinööri, joka alkoi vuonna 1942 kehittää elektronista laskinta. Se valmistui vuonna 1946 ja sai nimen Eniac.


title: Presper Eckert

text: Eckert oli toisen maailmansodan alkuvaiheessa kehittämässä tutkaa, mutta siirtyi vuonna 1942 rakentamaan elektronista laskinta John Mauchlyn kanssa. Tuloksena oli vuonna 1946 valmistunut, elektroniputkiin perustunut Eniac-tietokone (Electronic Numerical Integrator And Computer), jonka perustalle Eckert ja Mauchly perustivat seuraavana vuonna tietokoneyhtiön. Se liitettiin vuonna 1950 Remington Rand -yhtiöön. Tämän jälkeen Eckert oli kehittämässä ensimmäistä kaupallista tietokonetta, joka valmistui 1952 ja sai nimen UNIVAC.


title: Martimon seisake

text: Martimon seisake oli rautatieliikennepaikka rataosalla Tornio–Kolari samannimisellä kyläalueella Ylitorniolla. Liikennepaikkarakennus valmistui 1926 ja liikennepaikka avattiin seuraavana vuonna. Laiturivaihteen miehitys lakkautettiin 1953. Henkilöliikenne paikalla loppui 1967 ja tavaraliikenne 1968, jolloin liikennepaikka lakkautettiin. Sivuraiteet ja rakennukset on purettu.


title: Yhtyneet kulmakarvat

text: Yhtyneet kulmakarvat tai yhdistyneet kulmakarvat ovat ihmisen kulmakarvat, jotka ovat yhteenkasvaneet. Eräissä maissa kuten Tadžikistanissa yhtyneitä kulmakarvoja pidetään feminiinisenä kauneuden ja puhtauden symbolina. Yhtyneissä kulmakarvoissa ei ole mitään vaarallista, mutta ne voivat kuitenkin olla jonkin sairauden tunnusmerkki, kuten Cornelia de Lange -oireyhtymässä. Yhdistyneitä kulmakarvoja on esiintynyt myös fiktiossa, esimerkiksi "Simpsonit"-televisiosarjassa Maggie Simpsonin perivihollinen on Gerald-vauva, jolla on mustat paksut yhtyneet kulmakarvat.


title: Meliora

text: Meliora on ruotsalaisen rockyhtyeen Ghostin kolmas studioalbumi sekä yhtyeen ensimmäinen, jolla laulajana toimii Papa Emeritus II:n tilalle tullut Papa Emeritus III. Albumi julkaistiin 21. elokuuta 2015 levymerkillä Loma Vista Recordings.


title: Meliora

text: Albumin nimi on latinaa ja tarkoittaa vapaasti suomennettuna ”parempaa”.


title: Meliora

text: Joulukuussa 2014 yhtye julkisti kirjoittavansa uusia kappaleita tulevaa kolmatta studioalbumia varten. 28. toukokuuta 2015 yhtye julkaisi VH1 Classic -kanavalla kaikessa hiljaisuudessa mainoksen, jolla tiedotettiin albumin nimestä, jäsenten uusista maskeista sekä julkistettiin uusi laulaja, Papa Emeritus III. Albumin ensimmäinen single "Cirice" julkaistiin 31. toukokuuta 2015. Kappaleesta julkaistiin myös musiikkivideo. 12. heinäkuuta 2015 albumilta vuosi myös epävirallisesti kappale "From the Pinnacle to the Pit", joka kuitenkin poistettiin myöhemmin samana päivänä IFPI:n tekemän tekijänoikeusvaatimuksen vuoksi. Kappale julkaistiin myöhemmin virallisesti Spotifyssa. Kappale "Absolution" julkaistiin 31. heinäkuuta 2015. Neljäs ennakkoon ilmestynyt kappale "Majesty" julkaistiin 7. elokuuta 2015.


title: Meliora

text: Meliora sai hyvän vastaanoton, ja viihdesivusto Metacritic antoi albumille arvosanan 78/100, joka pohjautuu 11 arvostelun mediaaniin.


title: Meliora

text: Albumi nousi ilmestyessään suoraan Suomen virallisen listan sijalle 1. Kappale ”He Is” nousi Suomessa radiosoittolistan sijalle 89. joulukuussa 2015. Kappaleen korkein sijoitus on helmikuulta 2016, jolloin se oli sijalla 65.


title: Luettelo YK:n pakkausnumeroista 1001–1100

text: Alla on esitetty YK:n asettamat kemikaalien sekä teollisten valmisteiden pakkaus- ja kuljetusmerkinnät aineille, joiden YK-numerot ovat 1001–1100.


title: Sössölandian Kultakurkut

text: Sössölandian Kultakurkut on lauluyhtye, jota olivat perustamassa Alangon veljekset Ilkka ja Ismo sekä Kosmonauts-solisti Jari ”Cyde” Hyttinen. 1990-luvun alussa yhtye esitti kapakoissa ja kadulla Jaakko Tepon kappaleita. Vuonna 1992 yhtyeessä vaikutti myös Raptori-yhtyeen Izmo Heikkilä. Saman vuoden itsenäisyysjuhlissa Kaapelitehtaalla yhtye hajosi, mutta on myöhemmin palannut. Mukana on ollut myös Alangon veljeksistä kolmas, huilisti Petri Alanko. Yhtye esiintyy nykyään melko harvoin. Se on esiintynyt vuosien varrella eri festivaaleilla, ravintoloissa ja yksityistilaisuuksissa. Tutuksi ovat tulleet esiintymiset myös metroissa sekä katumuusikkoina.


title: Sössölandian Kultakurkut

text: Yhtye esiintyi vuonna 2004 Gösta Sundqvistin muistokonsertissa. Ilkka Mattilan mukaan Sössölandian Kultakurkut löysi hittipotpurissaan Leavingsin riemukkuuden. Yhtye esiintyi Helsingin juhlaviikkojen Huvilan juhlakonserteissa elokuussa 2015.


title: Sössölandian Kultakurkut

text: Yhtye on ollut mukana kahdella kokoelmalevyllä ja Jaakko Tepon DVD-levyllä "Onnen kerjäläiset". Sössölandian Kultakurkut Ilkka Alanko ja Cyde Hyttinen vierailevat taustalaulajina neljällä raidalla Ismo Alangon albumilla "Kun Suomi putos puusta" (Seal on Velvet, 1990), muun muassa levyn nimikkoraidalla.


title: Eugenio Mena

text: Eugenio Esteban Mena Reveco (s. 18. heinäkuuta 1988 Viña del Mar, Chile) on chileläinen jalkapalloilija. Hän edustaa brasilialaista Cruzeiroa ja on pelipaikaltaan vasen laitapuolustaja.


title: Eugenio Mena

text: 3. heinäkuuta 2013 Mena siirtyi kauden kestävällä lainasopimuksella Santosiin, joka sisälsi myös osto-option. Hän onnistui nopeasti vakiinnuttamaan paikkansa joukkueen avauskokoonpanossa. Seuraavana kesänä seura lunasti osto-optionsa Menasta.


title: Eugenio Mena

text: 14. tammikuuta 2015 Menan sopimus mitätöitiin Santosin kanssa oikeuden päätöksellä, kun seura ei pystynyt suorittamaan pelaajalle rästiin kertyneitä palkkoja. Kymmenen päivää myöhemmin hän siirtyi toiseen brasililaisseuraan Cruzeiroon.


title: Eugenio Mena

text: Mena teki ensiesiintymisensä Chilen maajoukkueessa 7. syyskuuta 2010 ystävyysottelussa Ukrainaa vastaan. 21. maaliskuuta 2012 hän teki ensimmäisen maalinsa maajoukkueessa ottelussa Perua vastaan.


title: Harri Mannonen

text: Harri Juhani Mannonen (s. 2. tammikuuta 1967) on suomalainen koripallovalmentaja ja urheilutoimittaja.


title: Harri Mannonen

text: Mannonen aloitti koripalloon tutustumisen pelaajana monien muiden länsikotkalaisten poikien tavoin Karhuvuoren urheilutalon valmistuttua. Hän pelasi parhaimmillaan divisioonatasolla. Mannosen valmentajaura alkoi kaudella 1984–1985 Karhulan Veikkojen alle 15-vuotiaiden poikien joukkueen valmentajana. Kaudella 1993–1994 hän valmensi seuran miesten edustusjoukkuetta I-divisioonassa. Läpi uransa runsasti nuorten eri ikäluokkien ja erilaisten divisioonajoukkueiden valmentajana toiminut Mannonen nousi Korisliigavalmentajaksi kaudella 2000–2001 Kouvojen päävalmentajuuden myötä. Hän jatkoi Kouvoissa myös seuraavan kauden, ja kaudella 2002–2003 hän siirtyi Lappeenrannan NMKY:n päävalmentajaksi yhden kauden ajaksi.


title: Harri Mannonen

text: Korisliigavalmentajuuksiensa jälkeen Mannonen valmensi Kouvojen nuoriso- ja kehitysjoukkueita. Kesällä 2012 Mannonen ja Joonas Iisalo osallistuivat ensimmäisinä suomalaisvalmentajina 2,5-vuotiseen European Basketball Coaching Science (MSc) -ohjelmaan. Toukokuussa 2015 Mannonen siirtyi myös kouvolalaislähtöisen Pieti Poikolan johtaman Tanskan miesten maajoukkueen apuvalmentajaksi. Tanskan maajoukkueessa Mannosen erityisenä vastuualueena on hyökkäyspeli. Heinäkuussa hän seurasi Poikolaa myös tämän valmentaman islantilaisseura UMF Tindastóllin apuvalmentajaksi. Hän valmensi Islannissa myös seuran 20- ja 16-vuotiaita naisia. Mannonen lähti Islannista jo lokakuussa, kun Poikola erotettiin toimestaan kahden voiton ja kahden tappion jälkeen. Seuran puoliammattilaispelaajat kokivat valmennuskaksikon harjoitteet liian raskaina.


title: Harri Mannonen

text: Valmentajantyönsä ohella Mannonen on työskennellyt urheilutoimittajana muun muassa Urheilusanomissa.


title: Mario Lavista

text: Mario Lavista (s. 3. huhtikuuta 1943 México) on meksikolainen säveltäjä.


title: Mario Lavista

text: Lavista on säveltäjä Raúl Lavistan sisaruksenpoika. Hän opiskeli lapsena pianonsoittoa Méxicossa Adelina Benítezin ja Francisco Gyvesin johdolla. Vuosina 1963–67 hän opiskeli analyysiä Rodolfo Halffterin sekä sävellystä Carlos Chávezin ja Héctor Quintanarin johdolla Méxicon kansallisessa musiikkikonservatoriossa. Hän täydensi opintojaan Schola Cantorumissa, Pariisissa, vuoteen 1969 saakka; hän myös osallistui muun muassa Nadia Boulangerin pitämään seminaariin ja Darmstadtin Ferienkurselle.


title: Mario Lavista

text: Lavista on saanut lukuisia palkintoja uransa aikana ja istunut Meksikon taiteiden akatemian jäsenenä vuodesta 1987. Hän on myös toiminut musiikkipedagogina, toimittanut musiikkilehtiä ja perustanut improvisaatioyhtye Quantan. Hänen tuotantoonsa kuuluu muun muassa orkesteri-, kamari- ja pianoteoksia sekä näyttämö- ja elokuvamusiikkia.


title: Ana Silfa Finke

text: Ana Silfa Finke (s. 1949 Puerto Plata) on dominikaanilainen säveltäjä. Hän opiskeli Santo Domingon kansallisessa musiikkikonservatoriossa, josta hän valmistui Ramón Díazin piano- (1978) ja Manuel Simón sävellysluokalta (1980). Silfa Finken teoksia on Dominikaanisen tasavallan lisäksi esitetty myös Kolumbiassa, El Salvadorissa, Guatemalassa, Panamassa, Yhdysvalloissa ja Venezuelassa.


title: Ana Silfa Finke

text: Silfa Finke on toiminut vuodesta 1998 lähtien UNESCO:n jäsenenä. Hän on soittanut pianoa Dominikaanisen tasavallan kansallisen sinfoniaorkesterin säestyksellä ja myös toiminut saman orkesterin ohjelmistokoordinaattorina. Hän on opettanut kansallisessa musiikkikonservatoriossa sekä pianonsoittoa että sävellystä.


title: Andreas Pflüger

text: Andreas Pflüger (s. 23. elokuuta 1941 Basel) on sveitsiläinen säveltäjä. Hän on taidemaalari Karl Pflügerin poika. Hän sai diplominsa sävellyksessä ja kontrabassonsoitossa Baselin kaupungin musiikkiakatemiasta vuonna 1965. Tämän jälkeen hän opiskeli Portugalissa; lisäksi hän sai opetusta orkesterinjohdossa Igor Markevitchiltä Madridissa (1966–68) ja nykymusiikkissa Luis de Pablolta samassa kaupungissa (1966–68). Hän osallistui myös Darmstadtin Ferienkurselle.


title: Andreas Pflüger

text: Pflüger on luennoinut musiikista monissa maissa. Hän on naimisissa viulisti Katharina Schamböckin kanssa. Hänen tuotantoonsa kuuluu muun muassa runsaasti kamari-, orkesteri- ja vokaalimusikkia sekä oopperoita ja elokuvamusiikkia. Elokuvamusiikkia säveltäessään hän on käyttänyt pseudonyymiä "Andy Benedict".


title: Eemu Korpela

text: Eemu Korpela on suomalainen näyttelijä, joka on tullut tutuksi Karri Palomäen roolistaan Yle TV2:n draamasarjassa "Uusi päivä". Syksyllä 2015 hän näytteli Tampereen Teatterin näytelmässä "Skavabölen pojat".


title: Eemu Korpela

text: Hän oli mukana koulunsa (Tampereen yhteiskoulun lukio) voittajajoukkuueessa Nelosella vuonna 2011 esitetyssä "Stage"-televisiosarjassa.


title: Paul Dearing

text: Paul Dearing (2. maaliskuuta 1942 Carrington – 6. huhtikuuta 2015 Eleebana) oli australialainen maahockeypelaaja ja olympiamitalisti.


title: Paul Dearing

text: Dearing kuului Australian maajoukkueryhmiin, jotka voittivat olympiahopeaa Méxicossa 1968 ja olympiapronssia Tokiossa 1964. Münchenissä 1972 Dearingin edustama Australia sijoittui viidenneksi.


title: Paul Dearing

text: Dearing kuoli pitkällisen sairastamisen jälkeen 73-vuotiaana Eleebanassa 6. huhtikuuta 2015.


title: Noora Tulus

text: Noora Tulus (s. 15. elokuuta 1995) on suomalainen jääkiekkoilija, pelipaikaltaan hyökkääjä. Hän edustaa Svenska damhockeyliganissa pelaavaa Luleå HF:ää.


title: Noora Tulus

text: Tulus pelasi KJT:ssä 1. divisioonaa ja Mestistä kaudet 2011–2013. Seuraavalla kaudella hän debytoi SM-sarjassa KJT.ssä, kunnes siirtyi kesken kauden Espoo Bluesiin. Blues voitti Suomen-mestaruuden 2014 ja 2015. Tulus siirtyi Bluesista Luleå HF:ään keväällä 2016, ja voitti samana keväänä Ruotsin-mestaruuden.


title: Noora Tulus

text: Tulus kuului MM-pronssia saaneeseen Suomen alle 18-vuotiaiden joukkueeseen 2011. Hän pelasi saman ikäluokan MM-kilpailuissa myös 2012. Hän sai pronssia ensimmäisissä aikuisten arvokisoissaan, Ruotsin MM-kilpailuissa 2015. Hän kuului Suomen MM-joukkueeseen myös 2016, jolloin se sijoittui neljänneksi, ja MM-pronssijoukkueeseen 2017. Pyeongchangin olympialaisissa 2018 hän saavutti pronssia. Ennen kautta 2017–2018 hän on pelannut 65 naisten maaottelua ja kerännyt niissä tehopisteet 13+17=30.


title: Howard Lee

text: Howard Stewart "Howie" Lee (13. lokakuuta 1929 Toronto – 13. marraskuuta 2014 Unionville) oli kanadalainen jääkiekkoilija ja olympiamitalisti.


title: Howard Lee

text: Lee kuului Kanadan olympiapronssia Cortina d’Ampezzossa 1956 voittaneeseen joukkueeseen. Hän teki kaksi maalia kahdeksassa pelaamassaan ottelussa.


title: Howard Lee

text: Lee kuoli 85-vuotiaana Unionvillessä 13. marraskuuta 2014.


title: Reksaari

text: Reksaari on Rauman pohjoiseen saaristoon kuuluva saari, joka sijaitsee noin kahdeksan kilometriä Rauman keskustan pohjoispuolella. Nurmeksen sekä Omenapuumaan ohella se on yksi saariston kolmesta suuresta rannikkovyöhykkeen saaresta.


title: Reksaari

text: Reksaari on kaupungin vanhin matkailusaari, jonka palveluja nykyään ovat muun muassa vierasvenesatama, kahvila-ravintola, leirintäalue sekä matkailukäytössä oleva entinen kalastajatila. Lisäksi Reksaaressa on luontopolku ja uimaranta. Kesäaikana saarelle on säännöllinen vesibussiyhteys Poroholman leirintäalueelta Rauman keskustan tuntumasta.


title: Reksaari

text: Reksaaressa on jo rautakaudella sijainnut merkittävä kauppapaikka, jota pidetään vuonna 1442 perustetun Rauman kaupungin edeltäjänä. Vanhin saaressa sijaitseva muinaismuisto on 500-luvulta peräisin oleva Kartun kiukaaksi kutsuttu kivilatomus. Reksaareen liittyy myös perimätietoa kristinuskon saapumisesta Suomeen ja sen läntisintä niemeä kutsutaan Ristinperäksi. 1100-luvulla Reksaareen rakennettiin kappeli, eli niin sanottu Kartunkarin kirkko, joka paloi ilmeisesti vuoden 1577 jälkeen. Sen perustuksia on edelleen nähtävissä. Kappelin ympäristöstä on myös löydetty neljä ruumishautaa.


title: Reksaari

text: 1500-luvun lopulta lähtien saarta käytettiin Rauman kuninkaankartanon hevoslaitumena ja myöhemmin vuonna 1699 se siirtyi Rauman kaupungin omistukseen. 1700- ja 1800-luvuilla kaupunki vuokrasi aluetta kaupunkilaisten käyttöön. Vakinainen asutus alkoi kuitenkin vasta 1800-luvun lopulla ja seuraavan vuosisadan alussa Reksaaressa oli neljä kalastajatorppaa. Ristinperä ja Huhdanperä olivat niistä vanhimmat ja juuri ennen vuosisadan vaihdetta rakennettiin Kartun sekä Rohelan torpat. Rohelan torppa piharakennuksineen on säilynyt nykypäivään saakka.


title: Google Apps for Work

text: Google Apps for Work (aiemmin Google Apps for Business) on pilvilaskentapohjainen toimisto-ohjelmistoista ja ryhmätyösovelluksista koostuva paketti sekä ohjelmisto, jota Google myy kuukausi- tai vuosimaksulla.


title: Google Apps for Work

text: Pakettiin sisältyy Googlen suosittuja Web-sovelluksia, joita ovat esimerkiksi Gmail, Google Drive, Google Hangouts, Google-kalenteri ja Google Docs. Samoja tuotteita tarjotaan kuluttajille maksutta, mutta Google Apps for Work -paketissa mukana tulee yrityksille tarkoitettuja lisäpalveluita, kuten sähköpostiosoitteet omalle verkkotunnukselle (@omayritys.com), vähintään 30 Gt tallennustilaa tiedostoille ja sähköpostille sekä kaikkina viikonpäivinä kellon ympäri toimiva puhelin- ja sähköpostituki. Google Apps for Work on pilvilaskentapohjainen ratkaisu, jonka periaate on erilainen kuin valmiina myytävissä toimisto-ohjelmistoissa: asiakastietoja säilytetään Googlen tietoturvallisissa datakeskuksissa sen sijaan, että ne olisivat perinteiseen tapaan yritysten omiin tiloihin sijoitetuilla palvelimilla.


title: Google Apps for Work

text: Googlen oman ilmoituksen mukaan Google Apps on käytössä yli viidessä miljoonassa yrityksessä eri puolilla maailmaa ja 60 prosentissa Fortune 500 -listalla olevista yrityksistä.Google Apps for Work -tuotteita ja palveluita ovat Gmail, Google-kalenteri, Google Drive, Google Hangouts, Google Docs, Google Sheets, Google Slides, Google Forms, Google Sivustot, Google+ ja Google Apps Holvi. Google Apps Holvi -palvelua lukuun ottamatta kaikkien edellä mainittujen käyttö sisältyy käyttäjäkohtaiseen perusmaksuun, joka on viisi dollaria kuukaudessa tai 50 dollaria vuodessa. Lisämaksusta saatavaan Drive for Work -pakettiin kuuluu Google Apps Holvi sekä rajoittamaton tallennustila. Sen käyttäjäkohtainen kuukausimaksu on 10 dollaria.


title: Google Apps for Work

text: Maailman suosituimmaksi verkkopohjaiseksi sähköpostipalveluksi kasvanutta Gmailia ryhdyttiin aluksi tarjoamaan rajoitetulle asiakaskunnalle 1. huhtikuuta 2004 alkaen. Kaikkien kuluttaja-asiakkaiden saataville Gmail tuli vuonna 2007. Heinäkuussa 2012 Google ilmoitti, että Gmailin käyttäjiä on 425 miljoonaa.


title: Google Apps for Work

text: Gmailin kuluttajakäyttöön tarkoitetussa ilmaisversiossa on tekstimuotoisia mainoksia, jotka perustuvat käyttäjien sähköpostiviestien sisältöön. Gmailin ominaisuuksia ovat esimerkiksi 15 Gt:n ilmainen tallennustila, säiemuotoon järjestetyt viestiketjut, kehittyneet hakuominaisuudet ja sovellusta muistuttava käyttöliittymä.


title: Google Apps for Work

text: Google Apps for Work -pakettiin kuuluva Gmail muistuttaa ilmaisversiota, mutta siinä on esimerkiksi seuraavanlaisia, yrityskäyttäjiä varten suunniteltuja lisäominaisuuksia:Googlen tallennus- ja synkronointipalvelu julkistettiin 24. huhtikuuta 2012. Tässä vaiheessa tuotteen markkinoilletulosta oli liikkunut huhuja jo kuuden vuoden ajan. Googlen virallisen tiedotteen mukaan Google Drive on ”paikka, jossa voit luoda, jakaa ja säilyttää kaikkea tarpeellista ja tehdä yhteistyötä toisten kanssa”.


title: Google Apps for Work

text: Google Drive -palvelun käyttäjät voivat ladata kaikenlaisia tiedostoja etäresurssipalvelimelle, jakaa niitä ja käyttää tiedostoja miltä tahansa tietokoneella, taulutietokoneella tai älypuhelimella. Mac- ja PC-koneille saatavan työpöytäsovelluksen avulla voi synkronoida omalla koneella ja etäresurssipalvelimella olevia tiedostoja. Sovellus luo tietokoneelle oman kansion, ja kaikki tiedostoihin tehdyt muutokset synkronoituvat myös Drivelle, verkkoon ja eri laitteille. Google Driven kuluttajaversiossa on yhteensä 15 Gt tallennustilaa, jota voi käyttää Gmailissa, Drivessä ja Google+:n valokuva-albumissa.


title: Google Apps for Work

text: Google Apps for Work -paketin osana tarjottavassa Google Drive -palvelussa on esimerkiksi seuraavat yrityskäyttöön suunnitellut lisäominaisuudet:


title: Google Apps for Work

text: Google Apps -pakettiin sisältyy verkkopohjaisia editorityökaluja, joilla voi laatia tekstimuotoisia tai asiakirjaformaatissa olevia asiakirjoja, laskentataulukoita, esityksiä ja kyselylomakkeita. Työkalukokonaisuus julkaistiin alun perin 11. lokakuuta 2006 nimellä Google Docs & Spreadsheets.


title: Google Apps for Work

text: Google Docs, Sheets, Slides ja Forms -työkaluja voi käyttää millä tahansa verkkoselaimella tai verkkoyhteydessä olevalla mobiililaitteella. Asiakirjoja, laskentataulukoita, esityksiä ja kyselylomakkeita voi jakaa, kommentoida ja muokata yhdessä reaaliaikaisesti. Muita ominaisuuksia ovat esimerkiksi rajoittamaton muokkaushistoria, jonka avulla kaikki muutokset säilyvät turvallisesti yhdessä paikassa, sekä mahdollisuus muokata asiakirjoja ilman verkkoyhteyttä.


title: Google Apps for Work

text: Heinäkuun 25. päivästä 2014 lähtien myös natiiveja Microsoft Office -tiedostoja on voinut muokata Google Docs, Sheets ja Slides -työkaluilla. Muun muassa Mashable-verkkolehden toimittaja totesi, että Googlen tarkoituksena on selvästi tarjota sovelluksiaan edullisempana vaihtoehtona yrityksille, joissa on toisinaan tarvetta Office-muotoisten tiedostojen muokkaamiselle.


title: Google Apps for Work

text: Google Sivustot on 28. päivänä helmikuuta 2008 käyttöön otettu palvelu, jolla verkkosivustojen tekeminen ja muokkaaminen on mahdollista niillekin, jotka eivät hallitse HTML-ohjelmointikieltä tai verkkosivujen suunnittelua. Palvelulla voi tehdä sivustoja alusta alkaen itse tai hyödyntää valmiita pohjia, ladata sivustoille esimerkiksi valokuvia ja videoita sekä käyttöoikeuksia hallitsemalla valita, kuka voi katsella ja muokata yksittäisiä sivuja.


title: Google Apps for Work

text: Google Sivustot oli alun perin osa maksullista Google Apps -ohjelmistopakettia, mutta pian sitä ryhdyttiin tarjoamaan myös kuluttajakäyttöön. Yritysasiakkaat voivat tehdä Google Sivustot -palvelulla projektisivustoja, intranet-sivustoja ja yleisölle tarkoitettuja sivustoja.


title: Google Apps for Work

text: Gmailiin integroitavaksi suunniteltua Googlen verkkopohjaista kalenteripalvelua ryhdyttiin aluksi tarjoamaan kuluttajakäyttöön 13. huhtikuuta 2006 alkaen. Google-kalenteri hyödyntää iCal-standardia, joten se on yhteensopiva muiden kalenterisovellusten kanssa.


title: Google Apps for Work

text: Googlen verkkopohjaisessa kalenterissa on integroitu, ryhmille tarkoitettu jaettava kalenteri. Yrityksissä on mahdollista luoda tiimikohtaisia kalentereita, joita voi jakaa koko yrityksen laajuisesti. Kalentereita voi siirtää toiselle henkilölle, joka voi hallita yksittäistä kalenteria ja siihen merkittyjä tapahtumia. Google-kalenterista voi myös tarkistaa, ovatko kokoustilat tai yhteiskäytössä olevat resurssit vapaana, ja lisätä niitä tapahtumiin.


title: Google Apps for Work

text: Google-kalenterin ominaisuuksia ovat esimerkiksi seuraavat:


title: Google Apps for Work

text: Google julkaisi 15. toukokuuta 2013 tiedotteen, jonka mukaan sen Google Talk-, Google Voice- ja Google+ Hangouts -palvelut korvataan uudella teksti-, ääni- ja videochatpalvelulla, jonka nimeksi tulee Google Hangouts. Hangouts-palvelun kuluttajaversiossa enintään 10 ja yrityskäyttöön tarkoitetussa versiossa enintään 15 henkilöä voi osallistua samaan keskusteluun tietokoneelta tai mobiililaitteelta. Osanottajat voivat jakaa näyttönsä, katsella tiedostoja ja muokata niitä yhdessä. Hangouts On Air -palvelulla voi tehdä suoria videolähetyksiä Google+:aan, YouTubeen ja omille verkkosivustoille.


title: Google Apps for Work

text: Google Apps for Work -pakettiin kuuluvalla Hangouts-versiolla samaan keskusteluun osallistujia voi olla enintään 15, ja järjestelmänvalvoja voi rajoittaa Hangouts-palvelun käytön vain samaa verkkotunnusta käyttäville henkilöille, jolloin ulkopuoliset eivät voi osallistua keskusteluihin.


title: Google Apps for Work

text: Hangouts-sovellus säilyttää viestit Googlen etäresurssipalvelimella. Viestihistorian voi ottaa pois käytöstä, jolloin keskusteluita ei tallenneta. Hangouts-palvelu voidaan integroida Google+:aan, jolloin kaikki jaetut kuvat säilyvät Google+:n yksityisessä, jaetussa valokuva-albumissa.


title: Google Apps for Work

text:
Google ilmoitti 30. heinäkuuta 2014, että kaikki Google Apps -sovelluksia käyttävät asiakkaat voivat käyttää myös Hangouts-palvelua, vaikka he eivät olisi luoneet profiilia Google+:aan. Samalla Google ryhtyi yhteistyöhön muita videochatpalveluita tarjoavien yritysten, kuten Blue Jeans Networkin ja InterCallin kanssa.
Samassa yhteydessä Google ilmoitti, että Hangouts-palvelua koskevat samat palveluiden käyttöä koskevat ehdot kuin muitakin Google Apps for Work -sovelluksia, esimerkiksi Gmailia ja Driveä. Apps for Work -sovellusten käyttäjille tarjotaan myös ympäri vuorokauden kaikkina viikonpäivinä käytössä olevaa puhelintukea Hangouts-palvelulle ja ISO27001- ja SOC 2 -sertifiointia. Palvelulla on takuu, jonka mukaan se on käytössä 99,9 % ajasta.


title: Google Apps for Work

text: Google ilmoitti Google+ -viestillä 19. joulukuuta 2014, että eräs Gmailiin integroidun Hangoutsin eniten toivotuista ominaisuuksista otetaan uudelleen käyttöön. Google Apps -järjestelmänvalvojat voivat valita, näkyvätkö käyttäjien tilaa ilmaisevat ilmoitukset vain sisäisesti.


title: Google Apps for Work

text: Googlen oma yhteisöpalvelu Google+ otettiin käyttöön 28. kesäkuuta 2011. Aluksi kyseessä oli kokeilu, jossa palveluun pääsi liittymään vain kutsusta. Google+:aa pidettiin Googlen yrityksenä haastaa yhteisöpalvelujätti Facebook. Käyttöönoton jälkeen Google+ on jo ohittanut suosiossa Twitterin ja siitä on tullut Facebookin jälkeen maailman toiseksi suurin yhteisöpalvelu, mutta sitä on myös arvosteltu käyttäjien pettämisestä ja suositusliikenteen vähäisyydestä.


title: Google Apps for Work

text: Google ilmoitti 27. lokakuuta 2011, että Google+:aa voivat käyttää ne, jotka käyttävät Google Apps -sovelluksia oppilaitoksessa, työssä tai kotona.


title: Google Apps for Work

text: Google ilmoitti 29. elokuuta 2012, että pilottihankkeeseen osallistuneiden yritysasiakkaiden antaman palautteen perusteella Google+:n ominaisuuksia on muokattu yrityskäyttöön sopiviksi. Kyseisiä ominaisuuksia ovat esimerkiksi tiedostojen jakaminen vain organisaation sisällä sekä hallintaominaisuudet, joilla yksittäisten profiilien ja viestien näkyvyyttä rajoitetaan.


title: Google Apps for Work

text: Google otti 5. marraskuuta 2013 käyttöön entistä turvallisemmat rajoitetut yhteisöt, joihin voivat liittyä vain samaan organisaatioon kuuluvat henkilöt. Järjestelmänvalvoja voi tehdä rajoitetuista yhteisöistä oletuksen ja päättää, milloin organisaation ulkopuoliset henkilöt voivat liittyä yhteisöön.


title: Google Apps for Work

text: Yrityskäyttöön tarkoitettuun Google+:aan on suhtauduttu vaihtelevasti. Sitä on toisaalta kiitetty ominaisuuksista, joiden avulla myös pienyritykset voivat lisätä verkkonäkyvyyttään, mutta myös arvosteltu epäselvästä käyttötarkoituksesta. Google+:n on myös esitetty olevan tärkeä osa yritysten yhteisömarkkinointistrategiaa. Monissa verkkolehdissä on korostettu, että Google+ auttaa yrityksiä lisäämään Google-näkyvyyttään, sillä Google indeksoi välittömästi Google+-palveluun lähetetyt viestit.


title: Google Apps for Work

text: Google Apps Holvin, vain Google Apps -asiakkaille arkistointiin ja lakisääteisten asiakirjojen säilytykseen tarkoitetun palvelun, julkaisemisesta tiedotettiin 28. maaliskuuta 2012. Holvin käyttäjät voivat hakea ja säilyttää sähköpostiviestejä, joita saatetaan tarvita riita-asioita ratkottaessa. Holvilla voi myös hallinnoida liiketoimintaan liittyviä tietoja toiminnan jatkuvuutta ja sääntelyn noudattamista varten. Holvin käyttäjät ovat 25. kesäkuuta 2014 lähtien voineet myös hakea, esikatsella ja viedä Google Drive -tiedostoja.


title: Google Apps for Work

text: Google Apps Holvi kuuluu Drive for Work -pakettiin, jossa on rajoittamattomasti tallennustilaa. Paketin käyttäjäkohtainen kuukausimaksu on 10 dollaria.


title: Google Apps for Work

text: Google Apps for Work -paketista saa aluksi käyttöön 30 päivän ilmaisen kokeiluversion, jossa käyttäjiä voi olla enintään 10. Koeajan jälkeen valittavana on vuosisopimus, jossa käyttäjäkohtainen vuosimaksu on 50 dollaria, tai joustava sopimus, jossa maksu käyttäjää kohti on viisi dollaria kuukaudessa tai 60 dollaria vuodessa. Molemmissa hinnoittelumalleissa laskutus tapahtuu kuukausittain.


title: Google Apps for Work

text: Joustavan sopimuksen tehneet asiakkaat voivat ottaa käyttöön rajoittamattoman tallennustilan ja Google Apps Holvi -palvelun yhteensä 10 dollarin käyttäjäkohtaiseen kuukausihintaan. Yrityksille, joissa käyttäjiä on alle viisi, tallennustilaa on myös tässä tapauksessa käytössä enintään yksi teratavu käyttäjää kohti.


title: Google Apps for Work

text: Google on ilmoittanut, ettei se omista asiakkaidensa tietoja. Tiedot on tallennettu Googlen datakeskuksiin, ja niitä voivat tarkastella vain tietyt työntekijät. Tietoja ei jaeta ulkopuolisille, niitä säilytetään vain asiakkaan haluaman ajan, ja Google Apps -sovellusten käytön päättyessä asiakas saa tiedot itselleen.


title: Google Apps for Work

text: Google Apps -sovellusten tietoturva ja vaatimustenmukaisuus on yrityssovelluksilta edellytettävällä tasolla. Tästä osoituksena ovat esimerkiksi SSAE 16/SAE 3402 Type II, SOC 2 -auditointistandardin noudattaminen, ISO 27001 -sertifiointi ja Safe Harbor Privacy Principles -periaatteiden noudattaminen. Google Apps -sovelluksissa on tarvittaessa tuki myös toimialakohtaisille velvoitteille, esimerkiksi Yhdysvaltain sairausvakuutuksen siirrettävyydestä annetun Health Insurance Portability and Accountability Act -lain vaatimuksille. Google on ilmoittanut, että Google Apps -sovelluksissa on integroidut roskapostisuodattimet, joilla asiakirjat tarkistetaan virusten varalta ennen kuin käyttäjät lataavat viestejä omalle koneelleen.


title: Google Apps for Work

text: Google varmistaa, että kaikki Google Drive -palveluun ladatut tiedostot on salattu ja että kaikki lähetetyt ja vastaanotetut sähköpostiviestit salataan datakeskusten välisessä liikenteessä. Google for Work -blogissa on kerrottu, että asiakastietojen suojaaminen perustuu sopimuksiin, minkä lisäksi palvelussa ei ole mainoksia eikä asiakkaiden tietoja hyödynnetä markkinointiviestinnän kohdentamisessa.


title: Google Apps for Work

text: Google Apps -palvelun oman ilmoituksen mukaan sovelluksen ilmainen tai maksullinen versio on käytössä yli viidessä miljoonassa yrityksessä. Google for Work -divisioonan johtajan Amit Singhin mukaan 60 % Fortune 500 -yrityksistä käyttää Google for Work -palveluita. Asiakkaita on eri puolilta maailmaa ja kaikilla toimialoilla. Tunnettuja asiakkaita ovat esimerkiksi Uber, AllSaints, BuzzFeed, Design Within Reach, Virgin, PwC ja useat muut yritykset. Google Apps -palvelun asiakassivulla on esitelty useita Apps-sovellusten käyttäjiä.


title: Google Apps for Work

text: Googlella on oma jälleenmyyjäverkosto, joka auttaa uusia asiakkaita Apps-sovellusten käyttöönotossa. Kumppaneita voi etsiä Partners-hakemistosta. Google aloitti 10. maaliskuuta 2014 suositteluohjelman, jossa suosittelija saa 15 dollaria jokaisesta uudesta käyttäjästä. Aluksi ohjelmaan osallistuminen oli mahdollista vain Yhdysvalloissa ja Kanadassa asuville. Suositteluohjelman sopimustekstistä käy ilmi, että suositusten määrää ei ole rajattu, mutta palkkion saa vain sadasta ensimmäisestä suosituksen perusteella käyttäjäksi ryhtyneestä.


title: Google Apps for Work

text: Google otti käyttöön 4. joulukuuta 2014 Google for Work and Education Partner Program -kumppaniohjelman, jonka tarkoituksena on helpottaa tuotteiden ja palveluiden myyntiä sekä uusien tuotteiden kehittämistä kaikilla Google for Work and Education -ohjelmistopakettiin kuuluvilla alustoilla.


title: Google Apps for Work

text:
Vuonna 2010 perustetussa Google Apps Marketplace -verkkokaupassa myydään ensisijaisesti yrityksille tarkoitettuja, etäresurssipohjaisia sovelluksia, jotka parantavat Google Apps -sovellusten toiminnallisuutta. Marketplace-verkkokaupassa järjestelmänvalvojat voivat selata, ostaa ja ottaa käyttöön yrityksille tarkoitettuja, integroituja etäresurssisovelluksia. Verkkokauppa on käytössä Google Apps-, Google Apps for Work- ja Google Apps for Education -paketeille.
Sovellusten kehittäjät voivat myös kehittää eteenpäin verkkokaupassa saatavana olevia sovelluksia ja myydä siellä sovelluksia ja palveluita. Google ilmoitti 6. maaliskuuta 2014, että Google Apps -sovellusten käyttäjät ovat asentaneet Marketplacesta yli 200 miljoonaa sovellusta sen avaamisen jälkeen.


title: Google Apps for Work

text: Googlen 17. syyskuuta 2014 julkaisemassa blogikirjoituksessa kerrotaan, että työntekijät voivat asentaa ulkopuolisten kehittämiä sovelluksia Marketplace-verkkokaupasta myös ilman järjestelmänvalvojaa.


title: Google Apps for Work

text: Google Apps -sovelluksia on arvioitu useissa verkkolehdissä, ja niille on yleensä annettu 4–5 pistettä viidestä. Arvioissa Google Apps -sovellukset saavat kiitosta kilpailukykyisestä hinnoittelusta, kattavasta ohjelmistopaketista, helposta käyttöönotosta sekä toimivuudesta eri laitteissa. Toisaalta arvioissa on arvosteltu sitä, että Google Apps-, Google Presentations- ja Google Documents -sovelluksissa ei ole vastaavia ammattimaisen näköisten asiakirjojen laatimiseen vaadittavia ominaisuuksia kuin PowerPointissa ja Microsoft Wordissa.


title: Google Apps for Work

text: Google Apps -paketin tärkein kilpailija on Microsoft Office 365, Microsoftin etäresurssipohjainen yritysratkaisu, johon kuuluu vastaavia tuotteita. Verkkolehdissä on yleensä otettu varovasti kantaa siihen, kumman ominaisuudet ovat parempia. Arvioijat ovat todenneet, että Google Apps ja Microsoft 365 saavat yhtä hyviä arvioita, mutta niiden ominaisuudet poikkeavat merkittävästi toisistaan.


title: Google Apps for Work

text: Olennaisimmat erot koskevat hinnoittelua, tallennustilaa ja ominaisuuksien monipuolisuutta. Microsoft 365 -sovelluksissa on yleensä enemmän ominaisuuksia kuin Google Apps -sovelluksissa, mutta ominaisuuksista monet jäävät käyttämättä. Google ei anna tietoa liikevaihdostaan tai käyttäjämääristä, minkä vuoksi Google Apps- ja Microsoft Office -pakettien suosiota on vaikea verrata. Microsoftin Office 365 -tuotteilla oli lokakuussa 2014 yhteensä seitsemän miljoonaa käyttäjää, ja määrä oli kasvanut 25 prosenttia viimeisen vuosineljänneksen aikana. Microsoft on myös ilmoittanut, että se antaa rajoittamattomasti tallennustilaa asiakkaille, jotka hankkivat Microsoft Office 365 -paketin etäresurssiversion.


title: Google Apps for Work

text: Tällä hetkellä mikään alkava yritys ei tarjoa vaihtoehtoja Google Apps -ohjelmistopaketille, sillä yhdellä tuotteella, esimerkiksi sähköpostilla, kilpailemiseen liittyy liian suuria kustannuksia, ja tuottomahdollisuudet ovat heikot.


title: Google Apps for Work

text: Uusi Google Apps -tuoteversio, Apps with Unlimited Storage and Vault, on tuonut Google Apps -paketille uusia kilpailijoita, joita ovat esimerkiksi Box, Dropbox ja OneDrive.


title: Google Apps for Work

text: Google Apps for Work kuuluu osana moniin muihin Googlen työkäyttöön tarkoitettuihin tuotteisiin. Näitä ovat esimerkiksi Google Cloud Platform, Google Search for Work, Google Maps for Work ja Google Chrome for Work.


title: Sari Kärnä

text: Sari Kärnä (s. 2. huhtikuuta 1988 Oulainen) on suomalainen jääkiekkoilija, pelipaikaltaan hyökkääjä. Hän pelaa Tampereen Ilveksessä ja on pituudeltaan 165 cm. Hän työskentelee rikostutkijana Tampereen poliisissa.


title: Sari Kärnä

text: Kärnä aloitti SM-sarjauransa Oulun Kärpissä 2004–2009. Hän pelasi Ilveksessä 2009–2015 voittaen Suomen-mestaruuden 2010 ja Euroopan cupin 2011. Hän pelasi Jyväskylän JYPissä kauden 2015–2016, jolloin seura voitti Suomen-mestaruuden. Kaudesta 2016–2017 hän on edustanut jälleen Ilvestä. Hänet on nimetty SM-sarjan All Stars -kentälliseen kausilla 2009–2010 ja 2015–2016..


title: Sari Kärnä

text: Kärnä pelasi naisten maajoukkueessa ensimmäisen kerran kaudella 2009–2010. Hän saavutti pronssia ensimmäisissä aikuisten arvokisoissaan, Ruotsin MM-kilpailuissa 2015. Hän kuului neljänneksi sijoittuneeseen Suomen joukkueeseen 2016 ja pronssijoukkueeseen 2017.


title: Vilma Vaattovaara

text: Vilma Vaattovaara (s. 10. maaliskuuta 1993 Oulainen) on suomalainen jääkiekkoilija, pelipaikaltaan maalivahti. Hän edustaa SM-sarjassa pelaavaa Tampereen Ilvestä.


title: Vilma Vaattovaara

text: Vaattovaara pelasi SM-sarjaa Hämeenlinnan Pallokerhossa 2008–2011 ja Tampereen Ilveksessä 2011–2012. Kausilla 2012–2016 hän pelasi New Hampshiren yliopiston joukkueessa. Kaudesta 2016–2017 hän on edustanut Ilvestä.


title: Vilma Vaattovaara

text: Vaattovaara pelasi alle 18-vuotiaiden MM-kilpailuissa 2009. Hän sai MM-pronssia ensimmäisissä aikuisten arvokisoissaan, Ruotsin MM-kilpailuisa 2015. Hän oli turnauksessa kolmosmaalivahtina, eikä päässyt pelaamaan.


title: Oriani-luokka

text: Oriani-luokka eli Poeti-luokka oli Italian laivaston toisessa maailmansodassa palvellut neljän 1935-1936 valmistetun aluksen muodostama hävittäjäluokka. Luokan alukset olivat toisinto Maestrale-luokasta, mutta niiden konetehoa oli kasvatettu ja ilmatorjunta-aseistusta muutettu. Tehonlisäys oli kuitenkin pettymys, koska se ei tuonut toivottua nopeuden lisäystä. Vanhentuneet 40 millimetrin ilmatorjuntatykit korvattiin 13,2 millimetrin ilmatorjuntakonekiväärein. Matapanin taistelusta selvinneiden alusten asejärjestelmää modernisoitiin, kun yksi torpedopakka korvattiin kahdella 37 millimetrin tykillä. Samalla asennettiin 20 millimetrin ilmatorjuntatykki, 120 millimetrin valaisutykki ja syvyyspomminheittimet. Ennen sodan päättymistä "Orianille" asennettiin Saksasta hankittu Seetakt-tutka.


title: Karmella Tsepkolenko

text: Karmella Tsepkolenko (; s. 20. helmikuuta 1955 Odessa) on ukrainalainen säveltäjä. Hän aloitti musiikinopintonsa Odessassa vuonna 1962. Myöhemmin hän opiskeli sävellystä Oleksandr Krasotovin ja pianonsoittoa Ljudmila Ginzburgin johdolla A. V. Neždanov -valtionmusiikkiakatemiassa (1973–79). Filosofian tohtorin arvonsa Tsepkolenko sai Moskovan pedagogisesta valtionyliopistosta musiikkipedagogiikassa vuonna 1990.


title: Karmella Tsepkolenko

text: Tsepkolenko on saanut useita palkintoja eri maista. Hän perusti vuonna 1995 Odessassa "Uuden musiikin kaksi päivää ja kaksi yötä" -festivaalin. Hän on toiminut sävellyksen professorina A. V. Neždanov -valtionmusiikkiakatemiassa ja johtanut myös workshopia pianisteille Bielissä. Tsepkolenkon tuotantoon kuuluu muun muassa runsaasti kamari- ja pianomusiikkia.


title: Pyhäniemi (Hirvas)

text: Pyhäniemi (; ) on kylä Karjalan tasavallan Kontupohjan piirin Hirvaksen kunnassa. Se sijaitsee Päljärven eli Pyhäniemenjärven (ven. "Palgozero") länsirannalla 17 kilometriä Hirvaksesta pohjoiseen. Kylässä on 29 asukasta (vuonna 2013).


title: Pyhäniemi (Hirvas)

text: Pyhäniemi on vanha karjalaiskylä, jonka kielimuoto edusti lyydin ja varsinaiskarjalan etelämurteen sekoitusta. Se mainitaan vuoden 1563 verokirjassa. Kylän osia olivat "Mägi", "Pohd’agd’" ja "Suviagd’". 1900-luvun alussa Pyhäniemi muodosti Mäntyselän volostin kyläkunnan, johon kuuluivat myös Juustjärvi ja sen lähikylät Keldaselkä (ven. "Keldoselga"), Semssinmäki ("Semtšegora"), Torasjärvi ("Torosozero") ja Tšuunmäki ("Tšumoigora"). Vuonna 1905 Pyhäniemen kyläryhmässä oli 92 taloa, 775 asukasta ja koulu.


title: Pyhäniemi (Hirvas)

text: Neuvostoaikana perustettiin Petrovskin piirin Pyhäniemen kyläneuvosto, johon kuului myös Kortaššin (ven. "Kartaši") lyydiläiskylä. Vuonna 1933 kyläneuvostossa oli 893 asukasta, joista 887 oli karjalaisia, viisi venäläisiä ja yksi suomalainen. Toisen maailmansodan jälkeen Pyhäniemi liitettiin Elmuksen kyläneuvostoon.


title: Pyhäniemi (Hirvas)

text: Pyhäniemen kautta kulkee Hirvaksen ja Juustjärven välinen maantie. Kylässä toimii Kontupohjan maatalousyrityksen karjatila sekä lohenkasvatuslaitos. Länsipuolella on käyttämättömiä kasvihuoneviljelmiä. Lähistölle suunnitellaan lomakylää.


title: Koikari

text: Koikari (; ) on kylä Karjalan tasavallan Kontupohjan piirin Hirvaksen kunnassa. Se sijaitsee Suunujoen rannalla yhdeksän kilometriä Hirvaksesta maanteitse länteen. Kylässä on kaksi vakituista asukasta (vuonna 2013).


title: Koikari

text: Kylän nimi perustuu Suunujoessa sijainneeseen Koivukarin koskeen (ven. "Berjozovyi porog"). Ympäröivistä lyydiläiskylistä poiketen sen asukkaat puhuivat varsinaiskarjalan etelämurretta. 1900-luvun alussa Koikari kuului Mäntyselän volostin Lindjärven kyläkuntaan. Vuonna 1905 siellä oli 40 taloa, 329 asukasta ja koulu.


title: Koikari

text: 1920-luvulla Koikari kuului Petrovskin piirin Päljärven kyläneuvostoon. 1930-luvulla se muodosti oman kyläneuvostonsa, johon kuuluivat myös Hokanmäen (ven. "Fokina Gora"), Jouhojan ("Jevhoja"), Jyrkänmäen ("Jurkostrov"), Kuivajärven ("Suhoje Ozero"), Sagarvojan ("Krasnaja Retška") ja Sununsuun ("Ussuna") kylät sekä Hirvaksen työläisasutus. Vuonna 1933 kyläneuvostossa oli 1514 asukasta, joista 1155 oli karjalaisia, 176 venäläisiä, 12 suomalaisia ja 171 muiden kansallisuuksien edustajia. Toisen maailmansodan jälkeen Koikari kuului Jyrkänmäen kyläneuvostoon, joka vuonna 1962 liitettiin Hirvaksen taajamaneuvostoon.


title: Koikari

text: Koikarista oli kotoisin runoilija Fjodor Isakov.


title: Maestrale-luokka (hävittäjä)

text: Maestrale-luokka oli Italian laivaston toisessa maailmansodassa palvellut neljän vuosina 1931–1936 valmistetun aluksen muodostama hävittäjäluokka.


title: Organorautayhdisteet

text: Organorautayhdisteet ovat organometalliyhdisteitä, jotka sisältävät raudan ja hiilen välisen kovalenttisen sidoksen. Näistä stabiilimpia ja tärkeimpiä ovat metalloseeni- ja karbonyylijohdannaiset.


title: Organorautayhdisteet

text: Rauta muodostaa organometalliyhdisteitä hapetusluvuilla -II–+IV. Yksinkertaiset dialkyyli- tai trialkyylirautayhdisteet, joissa on raudan ja hiilen välinen σ-sidos, ovat hyvin epästabiileja johtuen niiden taipumuksesta muodostaa alkeeneja β-eliminaatiolla. Nämä johdannaiset ovat stabiileja lähinnä silloin, kun alkyyliryhmä on hyvin steerisesti estynyt kuten norbornyyliryhmä tetrakis(norbornyyli)rauta(IV):ssä. Lisäksi yhdisteitä stabiloivat muut π-orbitaalin kautta rautaan sitoutuvat ligandit, kuten alkeenit, erityisesti dieenit ja allyyliset alkeenit, karbonyylit ja fosfiinit. Aromaattisista raudan organometalliyhdisteistä tunnetaan bis(bentsyyli)rauta, mutta se on hyvin reaktiivinen. Tunnetaan myös organometalliyhdisteitä, joissa rauta on sitoutunut myös johonkin muuhun metalliin kuten LiFeMe ja KFeR.


title: Organorautayhdisteet

text: Stabiilimpia ovat raudan karbonyyliyhdisteet ja niin kutsutut sandwich-rakenteen omaavat ferroseenijohdannaiset. Rauta muodostaa erityisesti karbonyylikomplekseissa klustereita, joissa on sidoksia rauta-atomien välillä. Lisäksi runsaasti tutkittuja ovat organorautayhdisteet, joissa rauta on sitoutunut syklopentadieenin lisäksi johonkin muuhun ligandiin. Näillä on käyttöä orgaanisen kemian teollisuudessa katalyytteinä, koska erityisesti karbonyyliryhmä voidaan suhteellisen helposti syrjäyttää muilla orgaanisilla ligandeilla, minkä jälkeen rauta katalysoi sitoutuneen ligandin reaktioita.


title: Folgore-luokka (hävittäjä)

text: Folgore-luokka oli Italian laivaston toisessa maailmansodassa palvellut neljän 1929-1931 valmistetun aluksen muodostama hävittäjäluokka.


title: Kultananopartikkeli

text: Kultananopartikkelit tai kultakolloidit ovat nanometrien mittakaavassa olevia kiinteitä kultahiukkasia. Kuten muillakin materiaaleilla, myös kullalla on nanomittakaavassa erityisiä ominaisuuksia. Kultaiset nanopartikkelit ovat metallinanopartikkeleista vakaimpia. Au-nanopartikkeleilla on monia mahdollisia sovelluksia esimerkiksi nanoelektroniikassa, sairauksien diagnosoinnissa, lääkkeiden tarkassa kuljetuksessa haluttuun kohteeseen kehossa tai katalyysimateriaalina.


title: Kultananopartikkeli

text: Kultananopartikkeleita on käytetty jo antiikin aikana lasin ja keraamien värjäykseen, ja niitä on kutsuttu myös nimellä "liukeneva kulta" (soluble gold). Liukenevaa kultaa on käytetty myös mm. epilepsian ja sydäntautien hoidossa sekä kupan diagnosoinnissa, johon sitä käytettiin vielä 1900-luvulla. Vuonna 1857 Michael Faraday syntetisoi ensimmäisen kerran kolloidisia kultananopartikkeleita tetrakloroauraatista AuCl, fosforista P ja hiilidisulfidista CS.


title: Kultananopartikkeli

text: Kuten kaikilla nanomateriaaleilla, myös nanokullan ominaisuudet ovat jossain bulkin ja atomien tai molekyylien välissä. Tässä tekstissä "bulkki" ei viittaa materiaalin sisäosaan, vaan nanokokoa suurempiin materiaaleihin eli kappaleisiin, joiden kaikki ulottuvuudet ovat yli 1000 nm. Nanomateriaalin ominaisuudet riippuvat kemiallisen koostumuksen lisäksi partikkelikoosta, partikkelien keskenäisistä etäisyyksistä, stabiloinnista ja partikkelien muodosta.


title: Kultananopartikkeli

text: Nanopartikkelit voivat olla niin pieniä, että bulkkimateriaaleja määrittävien fysikaalisten ominaisuuksien alarajat tulevat vastaan. Au-nanopartikkelissa kulta-atomeita voi olla vain kaksi tai tuhansia. Esimerkiksi bulkin valenssielektronien De Broglien aallonpituus voi olla suurempi kuin nanopartikkelin koko ja tämä johtaa elektronien energiatasojen muuttumiseen jatkuvasta diskreeteiksi. Tällöin nanopartikkelia kutsutaan "kvanttipisteeksi" (quantum dot), ja sen absorptio- ja emissiospektrit riippuvat partikkelin koosta. Tämä selittää jo antiikin aikana tunnetut moninaiset Au-nanopartikkelien värit. Riittävän pienet metallipartikkelit alkavat muuttua puolijohteiksi ja puolijohdepartikkelit eristeiksi. Tutkimusten mukaan siirtymä metallimaisten ja molekyylimäisten ominaisuuksien välillä tapahtuu 130 ja 144 kulta-atomin kokoisten hiukkasten välillä. Bulkkikokoinen kulta ei ole reaktiivista, mutta nanokokoinen on, eli se sopii mm. katalyytiksi. Au-nanopartikkelissa atomit eivät ole järjestäytyneet samanlaiseksi kiteeksi kuin bulkkikoossa, vaan ne muodostavat pallomaisia rakenteita.


title: Kultananopartikkeli

text: Nanopartikkelien valmistustavat voidaan yleisesti jakaa karkeasti kahteen eri ryhmään: ”ylhäältä alas” (top-down) ja ”alhaalta ylös” (bottom-up) -menetelmät. "Ylhäältä alas" tarkoittaa sitä, että partikkeli valmistetaan suuremmasta kappaleesta ja "alhaalta ylös" sitä, että partikkeli valmistetaan pienemmistä kappaleista. ”Ylhäältä alas” -menetelmät ovat yleensä fysikaalisia ja ”alhaalta ylös” -menetelmät kemiallisia. Kultananopartikkeleista voidaan tehdä erimuotoisia, mikä vaikuttaa niiden ominaisuuksiin. Mm. nanopalloja, -sauvoja, -häkkejä, -tähtiä ja -kuoria on tehty. Seuraavana on muutamia esimerkkejä eri valmistusmenetelmistä.


title: Kultananopartikkeli

text: Esimerkki bottom-up-tyylistä syntetisoida Au-nanopartikkeleita on käyttää kultasuolaa, kuten kidevedellistä vetytetrakloroauraattia HAuCl•3HO. Se voidaan pelkistää sopivalla pelkistimellä kuten natriumborohydridillä, NaBH, tai magneesiumsitraatilla, Mg[CHO], sopivassa liuottimessa. Lisäksi tarvitaan stabilointiainetta kuten poly(metakrylaattihappo):a, jonka päihin on lisätty tioeetteriä.


title: Kultananopartikkeli

text: Stabilointiaine kuten alkaanitiolaattiligandi, estää partikkelien kasaantumisen yhteen, mikä mahdollistaa kapean kokojakauman ja pienet partikkelikoot (jopa 1-4 nm). Esimerkiksi poly(etyleeniglykoli):a (PEG), jonka päässä on tioliryhmä, voidaan lisätä Au-nanopartikkelien pintaan. Tällöin puhutaan pegylaatiosta. Tioliryhmä reagoi partikkelin pinnan kanssa ja PEG muodostaa steerisen esteen partikkelien välille estäen niiden kasaantumisen. PEG myös lisää partikkelien liukenemista veteen ja parantaa niiden säilymistä verenkierrossa, koska retikuloendoteelijärjestelmä (elimistön syöjäsolut), eli lähinnä maksa ja perna, eivät enää tunnista partikkeleja. PEG voi sisältää myös amiini- tai karboksyyliryhmiä, jolloin polymeerin päähän voidaan lisätä muitakin aineita ja tehdä siihen entistä monipuolisempi rakenne.


title: Kultananopartikkeli

text: Kultananopartikkelin pintaan kiinnittyneitä alkaanitiolaattiligandeja voidaan vaihtaa ligandinvaihtoreaktiolla toisiin tioliryhmän sisältäviin ligandeihin. Reaktio tapahtuu yksinkertaisesti sekoittamalla alkaanitiolaattikerroksella päällystettyjä nanopartikkeleita uusia ligandeja sisältävässä liuoksessa, jolloin kaikki tai osa vanhoista ligandeista korvautuu uusilla. Nopeus, jolla ligandit vaihtuvat partikkelin pinnalla, hidastuu mitä suurempi uusi ligandi on ja samaten korvautuvien alkaaniketjujen pituuden kasvaessa.


title: Kultananopartikkeli

text: Laserablaatiolla voidaan tuottaa top-down-tyylisesti vakaita Au- ja muitakin metallinanopartikkeleita ilman erityisiä lähtöaineita, pelkistimiä tai stabilointiaineita. Tällöin saadaan partikkeleita, joiden pinnat ovat puhtaita ylimääräisistä kemikaaleista. Laserblaatiolla tarkoitetaan valmistusmenetelmää, jossa laserpulssi kohdistetaan materiaalin pintaan, jolloin pinta hajoaa pienempiin osiin. Femtosekuntilaser on ollut tärkeä keksintö tämän menetelmän kannalta. Eräässä kokeessa 99,99 %:n kultalevyn pintaan kohdistettiin 50 µm:n alueelle 10 µJ:n pulssi, jonka leveys oli 700 fs, pulssien toiston taajuus 100 kHz ja aallonpituus 1045 nm. Liuottimena käytettiin pelkkää deionisoitua vettä. Partikkelien halkaisijoiden keskiarvoksi saatiin edellä mainitussa kokeessa 20 nm. Stabilointiaineita ei tarvita, koska tällä tekniikalla valmistetut Au-nanopartikkelit eivät koostu pelkästä Au:sta, vaan myös Au:sta ja Au:sta. Tämä johtuu luultavasti laserin virittämien Au-atomien reaktiosta veden tai hiilidioksidin kanssa, jolloin muodostuu Au−O, Au−OCO ja Au−OCOH –yhdisteitä. Tällöin partikkelien pinta on negatiivisesti varautunut, eli ne eivät enää kasaannu helposti. Laserablaatiolla valmistetuilla partikkeleilla on bottom-up-menetelmiä korkeampi hajonta partikkelikoossa.


title: Kultananopartikkeli

text:
Kultananopartikkeleilla on ainutlaatuisia ominaisuuksia, joiden ansiosta niitä voidaan hyödyntää monenlaisissa sovelluksissa. Kultananopartikkelien synteesi tunnetaan hyvin ja niiden kokoa ja muotoa voidaan hallita, mikä on tärkeää sovellusten kehittämisessä.
Ligandinvaihto mahdollistaa partikkelin pinnan ominaisuuksien muuntelun monien erilaisten orgaanisten yhdisteiden avulla. Esimerkiksi 11-merkaptoundekaanihapolla partikkelista saadaan liukoinen alkaliseen vesiliuokseen, mutta happamassa liuoksessa ne sen sijaan aggregoituvat, eli kiinnittyvät toisiinsa vetysidosten välityksellä muodostaen partikkeleista pieniä ryppäitä. Muutamia sovelluksia on esitelty seuraavissa kappaleissa.


title: Kultananopartikkeli

text: Kultananopartikkeleita voidaan käyttää valokemiallisten ilmiöiden tutkimiseen, jolloin partikkelin pintaan liitetään ligandeja, joissa on valoaktiivinen ryhmä, kuten esim. fullereeni , porfyriini tai ftalosyaniini . Valoaktiivisilla nanopartikkeleilla voi tulevaisuudessa olla käyttöä aurinkoenergian keräämisessä, fotokatalyysissä ja spektroskopiassa.


title: Kultananopartikkeli

text:
Kultananopartikkeleja voidaan käyttää erittäin pienten elohopeapitoisuuksien tunnistamiseen. Elohopea muodostaa kullan kanssa amalgaamin, jolloin kultananopartikkeleiden absorptiospektri muuttuu. Päällystämällä inertin kappaleen ohuella kultananopartikkelikerroksella ja puhaltamalla siihen nestemäisestä näytteestä eroteltua elohopeapitoista ilmaa, voidaan UV/Vis-spektrometrialla havaita näytteestä pienimmillään 1,5 ng/l pitoisuuksia elohopeaa. Elohopean kyllästämän kultakerroksen voi regeneroida lämmittämällä. Menetelmän etuna on sen halpuus aikaisempiin menetelmiin verrattuna, sekä analyysin nopeus ja ympäristöystävällisyys.
Elastisten polymeerien päällystäminen kultananopartikkeleilla mahdollistaa venyvien ja taipuvien johtimien valmistamisen. Näillä voi olla käyttöä taivuteltavassa elektroniikassa ja lääketieteellisissä implanteissa, jolloin johdinten joustaminen kudosten mukana ehkäisee liikkumisen aiheuttamia vaurioita. Alkaanitioliligandeilla päällystettyjä partikkeleja voidaan käyttää johtimien tulostamiseen: liuottimessa liuenneena olevat partikkelit voidaan mustesuihkutulostimella tulostaa suoraan muovikalvolle, jonka jälkeen lämpökäsittely yhdistää ne sähköä johtavaksi kerrokseksi.


title: Kultananopartikkeli

text: Kultananopartikkeleita voidaan käyttää katalyyttinä mm. hapetettaessa hiilimonoksidia hiilidioksidiksi. Katalyyttisovelluksissa hiilimonoksidin hapetus hiilidioksidiksi vaatii normaalisti yli 600 ºC:n lämpötilan, mutta nanokulta pystyy siihen jo huoneenlämmössä.


title: Kultananopartikkeli

text: Kulta on hyvä materiaali lääketieteellisiin sovelluksiin, koska kulta on biologisesti hyvin inertti aine ja kultananopartikkelit ovat siten yleensä hyvin bioyhteensopivia, eli eivät aiheuta merkittäviä haittavaikutuksia. Kolloidisia Au-nanopartikkeleita on käytetty biosensoreissa, sairauksien diagnosoinnissa ja geeniekspressiossa. Mahdollisia lääketieteellisiä sovelluksia ovat myös: lääkeaineiden, peptidien, DNA:n ja antigeenien kuljetus kehossa, kuvantaminen ja geenien säätely sekä syöpähoitojen tehostaminen. Suurin osa kultananopartikkelien lääketieteellisistä sovelluksista on vielä tutkimusvaiheessa, mutta muutamia testataan jo kliinisillä tutkimuksilla.


title: Kultananopartikkeli

text: Kultananopartikkeleja voidaan käyttää lääkkeiden kuljetuksen tehostamiseen ja kohdistamiseen tiettyihin elimiin, kudoksiin tai soluihin. Tämä on tarpeen mm. silloin jos lääkeaine aiheuttaa vakavia haittavaikutuksia, jos se halutaan kuljettaa elimistössä sellaiseen paikkaan, johon vieraita aineita on vaikea saada tai jos kuljetettavana on molekyylejä, jotka hajoavat helposti elimistöstä tai poistuvat sieltä helposti esim. munuaisten kautta.


title: Kultananopartikkeli

text:
Ainakin kultananopartikkelin koko, muoto, pinta varaus, kyky kuljettaa ja vapauttaa lääkettä, hydrofobisuus ja hydrofiilisyys sekä pinnan reaktiivisuus vaikuttavat lääkkeen kuljetuksen onnistumiseen. Kultananopartikkelit päätyvät solun sisälle reseptori-välitteisen endosytoosin avulla, joka saadaan aikaan lisäämällä kultananopartikkelin pintaan kohdistusmolekyylejä. Kultananopartikkelin
pintaa voidaan muokata tiolien avulla ja jopa 100 molekyyliä voidaan sitoa 2 nm kokoisen kultananopartikkelin pinnalle, joten kultananopartikkeleja voidaan laajasti muokata sopimaan erilaisiin käyttötarkoituksiin. Kultananopartikkelien kokoa voidaan niitä valmistettaessa säädellä suhteellisen helposti ja niiden koko voi olla 1-150 nm.


title: Kultananopartikkeli

text:
Syöpälääkkeet ovat hyvä esimerkki lääkeaineista, joita käytettäessä lääkkeiden kohdistaminen tiettyyn paikkaan elimistössä on erittäin tärkeää. Syöpälääkkeet on tarkoitettu tavalla tai toisella tappamaan syöpäsoluja, joten ne ovat soluille haitallisia. Siksi ne voivat aiheuttaa pahoja haittavaikutuksia, jos ne päätyvät terveisiin soluihin, vaikka terveillä soluilla onkin yleensä paremmat mahdollisuudet toipua lääkkeen vaikutuksista kuin syöpäsoluilla. Tehokkaimmat syöpälääkkeet siis tappavat soluja tehokkaimmin ja aiheuttavat näin myös vakavampia haittavaikutuksia. Siksi tarvitaan keinoja kuljettaa syöpälääkkeet spesifisesti kasvaimiin ilman, että ne pääsevät kosketuksiin terveen kudoksen kanssa.
Nanopartikkelit kulkeutuvat syöpäkasvaimiin passiivisesti kasvainten rakenteen takia, mikä tunnetaan EPR-efektinä. Kerääntymistä kasvaimiin voi tehostaa lisäämällä partikkelien pinnalle molekyylejä, jotka voivat kiinnittyä syöpäsolujen pinnalla oleviin reseptoreihin. Tällaisia molekyylejä ovat esim. foolihappo, transferriini sekä verisuonen endoteelin kasvutekijä (VEGF). Monet syöpäsolutyypit tuottavat terveisiin soluihin verrattuna enemmän reseptoreja, joihin äsken luetellut molekyylit kiinnittyvät. Tämän ansiosta kultananopartikkelit, joiden pinnassa on näitä molekyylejä, kertyvät enemmän syöpäkasvaimiin kuin terveisiin kudoksiin.


title: Kultananopartikkeli

text: Syöpälääkkeiden kuljetuksen lisäksi kultananopartikkeleja voidaan muutenkin hyödyntää syövän hoidossa. Niitä voidaan käyttää apuna syövän kuvantamisessa, koska ne pystytään havaitsemaan yksinkertaisillakin menetelmillä. Lisäksi niitä voidaan käyttää syöpäsolujen tappamiseen myös ilman myrkyllisiä lääkkeitä. Kultananopartikkelit voivat absorboida infrapunasäteilyä ja muuttaa sitä lämmöksi. Tätä ilmiötä voidaan käyttää hyödyksi fototermisessä hoidossa. Säteilytettäessä kultananopartikkelien lämpötila voi kasvaa jopa niiden sulamispisteeseen, mikä riittää tappamaan partikkelin lähellä olevat syöpäsolut. Yleensä käytetään lyhytaaltoista infrapunasäteilyä, koska se läpäisee kudokset melko hyvin, ei siroa paljoa eikä vahingoita tervettä kudosta.


title: Kultananopartikkeli

text:
De Jong et al. suorittamat in vivo -tutkimukset rottien verenkiertoon injektoiduilla kultananopartikkeleilla osoittivat, että 24 tunnin kuluttua altistuksesta 10 nm partikkelit olivat levinneet laajalti sisäelimiin, mukaan luettuna aivoihin. Heikkilä on tutkinut tietokonemalleilla nanopartikkelien käyttäytymistä biologisissa ympäristöissä ja toteaa kultananopartikkelien mahdollisesti
vuorovaikuttavan solun pinnan kanssa ja käynnistävän apoptoosin. Alkilany ja Murphy puolestaan toteavat nanopartikkeleiden terveysvaikutuksia läpikäyvän kirjallisuuskatsauksen yhteenvedossa, että monissa tutkimuksissa kultananopartikkelit on todettu vaarattomaksi, mutta osa artikkeleista on päätynyt päinvastaiseen tulokseen. Artikkelissa painotetaan, että monipuolisempaa tutkimustietoa tarvitaan yhä.


title: Juhani Koivisto

text: Juhani Koivisto (s. 20. huhtikuuta 1956) on tietokirjailija, libretisti ja Suomen Kansallisoopperan päädramaturgi.


title: Juhani Koivisto

text: Koivisto on opiskellut muun muassa Tampereen konservatoriossa, Joensuun yliopistossa ja Caenin yliopistossa Ranskassa. Hän väitteli tohtoriksi 1998 Pentti Haanpään 1930-luvun tuotannosta väitöskirjalla "Leipää huudamme, kiviä annetaan" (1998). Hän on toiminut musiikin teorian ja kitaransoiton opettajana, kulttuuritoimittajana sanomalehti "Ilkassa" ja vuodesta 1998 Suomen Kansallisoopperan viestintäosastolla päädramaturgina.


title: Juhani Koivisto

text: Väitöskirjan jälkeen Koivisto on julkaissut muun muassa Toivo Kuulan elämäkerran "Tuijotin tulehen kauan" (2008), joka oli Tieto-Finlandia -palkinnon ehdokkaana (uudistettu laitos 2018 nimellä "Tähtiin kirjoitettu"), Suomen Kansallisoopperan historian "Suurten tunteiden talo" (2011) sekä lapsille suunnatun balettikirjan "Baletin tähti", jonka on kuvittanut Ulla Sainio (2014). Viimeksi hän on julkaissut oopperanjohtaja Alfons Almin elämäkerran "Alfons Almin taistelut" (2016).


title: Juhani Koivisto

text: Toivo Kuulasta kertova monologinäytelmä "Ikuinen nuoruus" sai kantaesityksensä Kajaanin Runoviikolla 2012, ja sitä esitti myös Kajaanin Kaupunginteatteri. Ilmajoen musiikkijuhlilla sai 2015 kantaesityksensä Koiviston kirjoittama ooppera "Elämälle", jonka on säveltänyt Jaakko Kuusisto ja ohjannut Anna Kelo. Ooppera kertoo Oskar Merikannosta ja suomalaisen kulttuurin synnystä. Libretto "Vangit" sai toisen palkinnon Savonlinnan Oopperajuhlien kilpailussa 2017. Suomen Kansallisoopperassa saa vuonna 2019 kantaesityksensä Jaakko Kuusiston säveltämä ooppera Jää, jonka libreton Juhani Koivisto on kirjoittanut Ulla-Lena Lundbergin samannimisen romaanin mukaan. Suomen Kansallisoopperalle Koivisto on kirjoittanut ja ohjannut myös lapsille tarkoitetut lyhyet versiot oopperoista "Taikahuilu" (2016), "Sevillan parturi" (2017) ja "Tuhkimo" (2018).


title: Juhani Koivisto

text: Koivisto toimii lehdistöpäällikkönä Kuhmon Kamarimusiikki -festivaalilla.


title: Päljärvi

text: Päljärvi eli Päläjärvi (; ) on kylä Karjalan tasavallan Kontupohjan piirin Petrovskin kunnassa. Se sijaitsee samannimisen järven koillisrannalla 14 kilometriä kunnan keskuksesta Munjärvenlahdesta pohjoiseen. Kylässä on 16 asukasta (vuonna 2012).


title: Päljärvi

text: Päljärven lyydiläiskylät mainitaan vuoden 1563 verokirjassa. Kyläryhmään kuuluivat Peränkylä (ven. "Severnoje Pjalozero"), Suvikylä ("Južnoje Pjalozero"), Pälniemi ("Navolok") ja Kudžankylä ("Kutšinbor"). 1900-luvun alussa ne muodostivat Munjärven volostin Päljärven kyläkunnan, johon kuuluivat myös Jouhoja ("Jevhoja"), Jyrkänmäki ("Jurkostrov"), Kanitša ("Kanitševa Selga"), Kuivajärvi ("Suhoje Ozero"), Kurhananselkä ("Kurganova Selga"), Sagarvoja ("Krasnaja Retška"), Sununsuu ("Ussuna") ja Šuškenkylä ("Šuški"). Vuonna 1905 kyläryhmässä oli 55 taloa, 358 asukasta ja koulu.


title: Päljärvi

text: 1920-luvulla muodostettiin Petrovskin piiriin kuulunut Päljärven kyläneuvosto, jonka pohjoisosa liitettiin sittemmin Koikarin kyläneuvostoon. Vuonna 1933 kyläneuvostossa oli 541 asukasta, joista 508 oli karjalaisia, 26 venäläisiä, yksi vepsäläinen ja kuusi muiden kansallisuuksien edustajia. Toisen maailmansodan jälkeen Päljärvi kuului Jyrkänmäen kyläneuvostoon, joka vuonna 1962 liitettiin Hirvaksen taajamaneuvostoon. Seuraavana vuonna Päljärvi siirrettiin Petrovskin kyläneuvostoon.


title: Päljärvi

text: Kylän ohi kulkee Suojun ja Hirvaksen välinen maantie. Sen lähellä sijaitsee dolomiittiesiintymä.


title: Raimonds Vējonis

text: Raimonds Vējonis (s. 15. syyskuuta 1966, Pihkovan alue, Neuvostoliitto) on latvialainen poliitikko. Hän on toiminut Latvian presidenttinä 8. heinäkuuta 2015 alkaen. Aiemmin hän oli Latvian puolustusministeri. Vējonis edustaa Latvian vihreää puoluetta.


title: Raimonds Vējonis

text: Vējonis valittiin vuoden 2015 presidentinvaaleissa Latvian uudeksi presidentiksi. Valintansa myötä hänestä tuli EU-maiden ensimmäinen vihreää puoluetta edustava presidentti. Presidentinvaalin jälkeen Vējonis kertoi päätavoitteensa olevan Latvian kansallinen turvallisuus ja sen parantaminen. Hän kertoi haluavansa myös presidenttinä pitää esillä ympäristöasioita.


title: Raimonds Vējonis

text: Vējonis on naimisissa ja hänellä on kaksi lasta. Uskonnokseen hän on ilmoittanut pakanuuden. Vējonis puhuu äidinkielensä latvian lisäksi sujuvasti englantia ja venäjää.


title: Silvio Vella

text: Silvio Vella (s. 8. helmikuuta 1967) on entinen maltalainen jalkapalloilija. Pelipaikaltaan hän oli puolustaja.


title: Silvio Vella

text: Vella pelasi Maltan Valioliigassa 268 ottelua ja teki niissä 16 maalia edustaen Rabat Ajaxia ja Hiberniansia. Hän voitti mestaruuden Rabat Ajaxissa kaudella 1985–1986 sekä Hiberniansissa kausina 1994–1995 ja 2001–2002. Lisäksi Vella voitti Maltan Cupin Rabat Ajaxissa kaudella 1985–1986.


title: Silvio Vella

text: Maltan maajoukkueessa Vella pelasi vuosina 1988–2000 yhteensä 90 A-maaottelua, joissa hän teki yhden maalin. Hän on maansa kaikkien aikojen tilastossa kahdeksantena pelattujen maaotteluiden määrässä (tilanne 27. marraskuuta 2014).


title: Silvio Vella

text: Rabat Ajax


title: Silvio Vella

text: Hibernians:


title: Kontaktikulma

text: Kontaktikulma on kiinteän faasin rajapinnan ja nestefaasin rajapinnan tangentin välinen kulma θ.


title: Kontaktikulma

text: Sopimuksen mukaan kontaktikulma mitataan nestefaasin puolelta. Kun nestepisara asetetaan kaasufaasin rajoittamalle kiinteälle pinnalle, muodostuu kolmen faasin välinen rajapinta. Rajapinta liikkuu, kunnes interfasiaaliset pintajännitykset ovat tasapainossa.